[pic] | EVROPSKA KOMISIJA |

Bruselj, 31.8.2010

COM(2010) 459 konč.

2010/0240 (NLE)

Predlog

UREDBA SVETA (EU) št. …/2010

o omejevalnih ukrepih proti Iranu in razveljavitvi Uredbe (ES) št. 423/2007

(skupaj predložili Komisija in visoka predstavnica EU za zunanje zadeve in varnostno politiko)

OBRAZLOŽITVENI MEMORANDUM

1. Svet je 26. julija 2010 sprejel Sklep 2010/413/SZVP, ki je potrdil omejevalne ukrepe, ki so veljali od leta 2007, in zagotovil dodatne omejevalne ukrepe proti Iranu v skladu z Resolucijo Varnostnega sveta Združenih narodov 1929 (2010) in spremljevalne ukrepe, kot je zahteval Evropski svet v svoji deklaraciji z dne 17. junija 2010.

2. Ti omejevalni ukrepi so zlasti dodatne omejitve trgovine z blagom in tehnologijo z dvojno rabo ter z opremo, ki bi se jih lahko uporabilo za notranjo represijo, omejitve trgovine s ključno opremo za in naložb v iransko naftno in plinsko industrijo, omejitve iranskih naložb v pridobivanje urana in jedrsko industrijo, omejitve transferjev sredstev v Iran in iz njega, omejitve v zvezi z iranskim bančnim sektorjem, omejitve dostopa Irana do zavarovalnih in delniških trgov Unije ter omejitve zagotavljanja določenih storitev za iranske ladje in tovorna letala.

3. Svet je potrdil tudi dodatne kategorije oseb, ki se jim zamrznejo sredstva in gospodarski viri ter določene druge tehnične spremembe veljavnih ukrepov.

4. Omejevalne ukrepe v zvezi z dvojno rabo blaga bi bilo treba razširiti, da bi zajemali vse blago in tehnologijo iz Priloge I k Uredbi (ES) št. 428/2009, z izjemo določenega blaga in tehnologije iz Kategorije 5 navedene priloge. Blago in tehnologija iz Kategorije 5, ki sta trenutno predmet prepovedi, pa bi morala ostati še naprej prepovedana. Primerno je tudi prepovedati nekatero blago in tehnologijo, za katera je bilo prej potrebno izvozno dovoljenje iz člena 3 Uredbe 423/2007.

5. Zagotoviti bi bilo treba seznam ključnega blaga in tehnologije v naftnem in plinskem sektorju za zagotovitev, da gospodarski subjekti in carinske uprave učinkovito izvajajo omejevalne ukrepe. Dopolnilni predlog za seznam ključne opreme in tehnologije za naftno industrijo in industrijo zemeljskega plina iz člena 8 predlagane uredbe bo pripravljen v drugem okviru.

6. Da bi bile omejitve naložb v naftnem in plinskem sektorju učinkovite, bi morale veljati za določene ključne dejavnosti, kot so storitve prenosa, hkrati pa bi morale omejitve veljati tudi za skupna podjetja in druge oblike združenj in sodelovanja v naftnem in plinskem sektorju.

7. Učinkovite omejitve iranskih naložb v Unijo zahtevajo, da se sprejmejo ukrepi, s katerimi se fizičnim ali pravnim osebam, subjektom in organom v pristojnosti Unije prepove, da bi omogočili ali dovolili takšne naložbe.

8. Zato je treba spremeniti in dopolniti Uredbo Sveta (ES) št. 423/2007 z dne 19. aprila 2007 o omejevalnih ukrepih proti Iranu. Zaradi jasnosti Komisija in visoka predstavnica EU za zunanje zadeve in varnostno politiko predlagata, da jo nadomesti nova, prečiščena Uredba.

9. 2010/0240 (NLE)

Predlog

UREDBA SVETA (EU) št. …/2010

o omejevalnih ukrepih proti Iranu in razveljavitvi Uredbe (ES) št. 423/2007

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 215 Pogodbe,

ob upoštevanju Sklepa Sveta 2010/413/SZVP z dne 26 julija 2010 o omejitvenih ukrepih proti Iranu in razveljavitvi Skupnega stališča 2007/140/SZVP[1],

ob upoštevanju skupnega predloga visoke predstavnice Unije za zunanje zadeve in varnostno politiko ter Komisije,

ob upoštevanju naslednjega:

10. Svet je 26. julija 2010 sprejel Sklep 2010/413/SZVP, ki je potrdil omejevalne ukrepe, ki so veljali od leta 2007, in zagotovil dodatne omejevalne ukrepe proti Islamski republiki Iran (v nadaljnjem besedilu: Iran) v skladu z Resolucijo Varnostnega sveta ZN 1929 (2010) in spremljevalne ukrepe, kot je zahteval Evropski svet v svoji deklaraciji z dne 17. junija 2010.

11. Ti omejevalni ukrepi so zlasti dodatne omejitve trgovine z blagom in tehnologijo z dvojno rabo ter z opremo, ki bi se jih lahko uporabilo za notranjo represijo, omejitve trgovine s ključno opremo in tehnologijo za ter naložb v iransko naftno in plinsko industrijo, omejitve iranskih naložb v pridobivanje urana in jedrsko industrijo, omejitve transferjev sredstev v Iran in iz njega, omejitve v zvezi z iranskim bančnim sektorjem, omejitve dostopa Irana do zavarovalnih in delniških trgov Unije ter omejitve zagotavljanja določenih storitev za iranske ladje in tovorna letala.

12. Svet je potrdil tudi dodatne kategorije oseb, ki se jim zamrznejo sredstva in gospodarski viri ter določene druge tehnične spremembe veljavnih ukrepov.

13. Obveznost zamrznitve gospodarskih virov določenih subjektov podjetja Islamic Republic of Iran Shipping Lines (IRISL) ne pomeni zaplembe ali zadržanja plovil v lasti takšnih subjektov ali tovora na njih, če so lastnice takšnega tovora tretje osebe, prav tako ne pomeni pridržanja osebja, ki je zaposleno pri njih.

14. Ti ukrepi spadajo v okvir Pogodbe o delovanju Evropske unije, zato je predvsem zaradi zagotovitve, da jih bodo gospodarski subjekti v vseh državah članicah enotno uporabljali, za njihovo izvajanje v okviru Unije potrebna zakonodaja na ravni Unije.

15. Uredba Sveta (ES) št. 423/2007 z dne 19. aprila 2007 o omejevalnih ukrepih proti Iranu[2], kot je bila spremenjena, uveljavlja omejevalne ukrepe, ki jih je sprejela Unija kot nadgradnjo Skupnega stališča 2007/140/SZVP, kot je bilo spremenjeno[3]. Zaradi jasnosti se Uredba (ES) št. 423/2007 v celoti razveljavi in nadomesti s to uredbo.

16. Spremenjeni omejevalni ukrepi v zvezi z dvojno rabo blaga bi morali zajemati vse blago in tehnologijo iz Priloge I k Uredbi (ES) št. 428/2009, razen določenega blaga in tehnologije iz Kategorije 5 navedene priloge. Predmeti iz Kategorije 5, ki so povezani z jedrsko in raketno tehnologijo ter so trenutno prepovedani, pa bi morali ostati prepovedani še naprej. Poleg tega je primerno tudi prepovedati nekatero blago in tehnologijo, za katera je bilo prej potrebno izvozno dovoljenje iz člena 3 Uredbe 423/2007.

17. Zagotoviti bi bilo treba seznam ključnega blaga in tehnologije v naftnem in plinskem sektorju za zagotovitev, da gospodarski subjekti in carinske uprave učinkovito izvajajo omejevalne ukrepe.

18. Da bi bile omejitve naložb v naftnem in plinskem sektorju učinkovite, bi morale veljati za določene ključne dejavnosti, kot so storitve prenosa, hkrati pa bi morale omejitve veljati tudi za skupna podjetja in druge oblike združenj in sodelovanja v naftnem in plinskem sektorju.

19. Učinkovite omejitve iranskih naložb v Unijo zahtevajo, da se sprejmejo ukrepi, s katerimi se fizičnim ali pravnim osebam, subjektom in organom v pristojnosti Unije prepove, da bi omogočili ali dovolili takšne naložbe.

20. Za zagotovitev usklajenosti z Direktivo Evropskega parlamenta in Sveta 2005/60/ES z dne 26. oktobra 2005 o preprečevanju uporabe finančnega sistema za pranje denarja in financiranje terorizma[4] ta uredba uporablja iste opredelitve izrazov „finančna institucija“ in „kreditna institucija“ iz navedene direktive.

21. S to uredbo se spoštujejo temeljne pravice in upoštevajo načela, ki jih priznava zlasti Listina Evropske unije o temeljnih pravicah, ter še posebej pravici do učinkovitega pravnega sredstva in nepristranskega sodišča ter lastninska pravica in pravica do varstva osebnih podatkov. To uredbo je treba uporabljati v skladu z navedenimi pravicami in načeli.

22. Sklep 2010/413/SZVP določa revizijski postopek, ki se uporablja, kadar se fizična ali pravna oseba, subjekt ali organ vključi v Prilogo I ali Prilogo II navedenega sklepa. Revizijski postopek in postopki vključitve na seznam za namene zamrznitve sredstev in gospodarskih virov v skladu s to uredbo se ne smejo podvajati.

23. Za izvajanje te uredbe in za zagotovitev čim večje pravne varnosti v Uniji je treba javnosti razkriti imena in druge ustrezne informacije o fizičnih in pravnih osebah, subjektih in organih, katerih sredstva in gospodarske vire je treba v skladu s to uredbo zamrzniti. Pri vsaki obdelavi osebnih podatkov fizičnih oseb v skladu s to uredbo je treba upoštevati določbe Uredbe (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov[5] ter Direktive Evropskega parlamenta in Sveta 95/46/ES z dne 24. oktobra 1995 o varstvu posameznikov pri obdelavi osebnih podatkov in o prostem pretoku takih podatkov[6].

24. Da bi se zagotovila učinkovitost ukrepov, predvidenih s to uredbo, bi morala ta uredba začeti veljati z dnem objave –

SPREJEL NASLEDNJO UREDBO:

I. poglavje Opredelitev pojmov

Člen 1

V tej uredbi se uporabljajo naslednje opredelitve pojmov:

(a) „podružnica“ finančne ali kreditne institucije pomeni sedež podjetja, ki je pravno odvisen del finančne ali kreditne institucije in ki neposredno izvaja vse ali nekatere transakcije, ki jih opravljajo finančne ali kreditne institucije;

(b) „posredniške storitve“ pomenijo dejavnosti posredništva, ki jih opravljajo osebe, subjekti in partnerstva z nakupovanjem, prodajanjem ali dogovarjanjem o prenosu blaga in tehnologije ali s pogajanjem ali dogovarjanjem o transakcijah, ki zajemajo prenos blaga ali tehnologije;

(c) „pogodba ali transakcija“ pomeni vsako transakcijo v kakršnikoli obliki ali v okviru katere koli veljavne zakonodaje, ki vsebuje eno ali več pogodb ali podobnih obveznosti, sklenjenih med istimi ali različnimi stranmi; v ta namen, „pogodba“ vključuje predvsem finančne garancije ali jamstva ter kredite, ki so lahko pravno samostojni ali ne, in vse pripadajoče določbe, ki izhajajo iz transakcije ali so v zvezi z njo;

(d) „kreditna institucija“ pomeni kreditno institucijo, kot je opredeljena v členu 4(1) Direktive 2006/48/ES Evropskega parlamenta in Sveta z dne 14. junija 2006 o začetku opravljanja in opravljanju dejavnosti kreditnih institucij[7], vključno z njenimi podružnicami v Uniji ali zunaj Unije;

(e) „carinsko območje Unije“ pomeni območje, določeno v členu 3 Uredbe (ES) št. 450/2008 Evropskega parlamenta in Sveta z dne 23. aprila 2008 o carinskem zakoniku Skupnosti[8];

(f) „gospodarski viri“ pomenijo vse vrste sredstev, ki so opredmetena ali neopredmetena, premičnine ali nepremičnine, ki sicer niso sredstva, se jih pa lahko uporabi za pridobitev sredstev, blaga ali storitev;

(g) „iskanje surove nafte in zemeljskega plina“ zajema iskanje surove nafte in zemeljskega plina ter geološke storitve;

(h) „finančna institucija“ pomeni:

(i) podjetje, ki ni kreditna institucija, ki izvaja eno ali več dejavnosti iz točk 2 do 12 ter točk 14 in 15 Priloge I k Direktivi 2006/48/ES, vključno z dejavnostmi menjalnic (bureaux de change);

(ii) zavarovalnico, ki je zakonito pridobila dovoljenje v skladu z Direktivo 2002/83/ES Evropskega parlamenta in Sveta z dne 5. novembra 2002 o življenjskem zavarovanju[9], če izvaja dejavnosti iz navedene direktive;

(iii) investicijsko podjetje, kot je opredeljeno v točki 1 člena 4(1) Direktive 2004/39/ES Evropskega parlamenta in Sveta z dne 21. aprila 2004 o trgih finančnih instrumentov[10];

(iv) kolektivno investicijsko podjetje, ki trži svoje enote ali deleže;

(v) zavarovalnega posrednika, kot je opredeljen v členu 2(5) Direktive 2002/92/ES Evropskega parlamenta in Sveta z dne 9. decembra 2002 o zavarovalnem posredovanju[11], z izjemo povezanih zavarovalnih posrednikov iz člena 2(7) navedene Direktive, ko izvajajo dejavnost posredovanja življenjskega zavarovanja in drugih z naložbami povezanih storitev;

in njene podružnice v Uniji ali zunaj Unije;

(i) „zamrznitev gospodarskih virov“ pomeni preprečitev njihove uporabe za pridobivanje sredstev, blaga ali storitev na kakršen koli način, kar vključuje, vendar ni omejeno na njihovo prodajo, dajanjem v najem ali pod hipoteko;

(g) „zamrznitev sredstev“ pomeni preprečitev vsakršnega premika, prenosa, spremembe, uporabe sredstev, dostopa do njih ali kakršnega koli ravnanja z njimi, ki bi imelo za posledico spremembe v njihovi količini, znesku, lokaciji, lastništvu, posedovanju, vrsti, namembnosti ali druge spremembe, ki bi omogočile uporabo sredstev, vključno z upravljanjem portfeljev;

(k) „sredstva“ pomenijo vse vrste finančnih sredstev in koristi, kar vključuje, vendar ni omejeno na:

(i) gotovino, čeke, denarne terjatve, menice, denarna nakazila in druge plačilne instrumente;

(ii) vloge v finančnih institucijah ali drugih subjektih, saldirane konte, dolgove in zadolžnice;

(iii) vrednostne papirje in dolžniške instrumente, s katerimi se trguje javno ali zasebno, vključno z delnicami in deleži, certifikati vrednostnih papirjev, obveznicami; dolžniškimi vrednostnimi papirji, nakupnimi boni, zadolžnicami in pogodbami na izvedene finančne instrumente;

(iv) obresti, dividende ali druge prihodke iz sredstev ali vrednost, ustvarjeno s sredstvi;

(v) kredit, pravico do pobota, garancije, garancije za dobro izvedbo ali druge finančne obveznosti;

(vi) kreditna pisma, konosamente, kupoprodajne listine; ter

(vii) dokumente, ki izkazujejo upravičenost do sredstev ali finančnih virov;

(l) „blago“ zajema predmete, surovine in opremo;

(m) „zavarovanje“ pomeni obvezo, na podlagi katere je ena ali več oseb v primeru nastanka zavarovalnega primera eni ali več drugim osebam dolžna v zameno za plačilo zagotoviti odškodnino ali ugodnost, kot to določa obveza;

(n) „naložba“ pomeni:

(i) pridobivanje ali povečevanje lastniških deležev v podjetjih, vključno z nakupom teh podjetij v celoti ali z nakupom delnic in lastniških vrednostnih papirjev;

(ii) finančno posojilo ali kredit;

(iii) sporazum z drugo fizično ali pravno osebo, subjektom ali organom, ki se zaveže k pridobivanju ali povečevanju lastniških deležev v podjetju v svojem imenu na račun pogodbenice in izvaja svoje lastniške pravice na podlagi navodil pogodbenice;

(o) „iransko letalo“ pomeni:

(i) letalo, registrirano v Iranu;

(ii) letalo, ki ni registrirano v Iranu in ki je delno ali v celoti v lasti enega ali več državljanov Irana ali ene ali več pravnih oseb, subjektov ali organov, ki so vključeni v Iran ali ustanovljeni po njegovi zakonodaji;

(iii) katero koli drugo letalo, ki ga zakupi ali na drug način najame eden ali več državljanov Irana ali ena ali več pravnih oseb, subjektov ali organov, ki so vključeni v Iran ali ustanovljeni po njegovi zakonodaji;

(p) „iransko podjetje“ pomeni:

(i) vsako pravno osebo, subjekt ali organ, ki je registriran v Iranu ali na drug način ustanovljen po njegovi zakonodaji;

(ii) vsako drugo pravno osebo, subjekt ali organ, vključno s podjetji ali združenji, ki niso korporacije, ki ima glavni sedež podjetja ali osrednjo upravo v Iranu;

(iii) vsako pravno osebo, subjekt ali organ, ki ni registriran v Iranu ali ustanovljen po njegovi zakonodaji, ki je v celoti ali delno v lasti enega ali več državljanov Irana ali ene ali več pravnih oseb, subjektov ali organov, ki so registrirani v Iranu ali ustanovljeni po njegovi zakonodaji;

(q) „iransko plovilo“ pomeni:

(i) plovilo, ki pluje pod iransko zastavo;

(ii) plovilo, ki pluje pod drugo zastavo, ki je delno ali v celoti v lasti enega ali več državljanov Irana ali ene ali več pravnih oseb, subjektov ali organov, ki so registrirani v Iranu ali ustanovljeni po njegovi zakonodaji;

(iii) katero koli drugo plovilo, ki ga zakupi ali najame eden ali več državljanov Irana ali ena ali več pravnih oseb, subjektov ali organov, ki so registrirani v Iranu ali ustanovljeni po njegovi zakonodaji;

(r) „oseba, subjekt ali organ v Iranu“ pomeni:

(i) državo Iran ali kateri koli organ te države;

(ii) vsako fizično osebo v Iranu ali osebo s prebivališčem v Iranu;

(iii) vsako pravno osebo, subjekt, organ, ki ima sedež v Iranu;

(iv) vsako pravno osebo, subjekt ali organ, ki ga neposredno ali posredno nadzoruje ena ali več zgoraj navedenih oseb ali organov.

(s) „pridobivanje surove nafte in zemeljskega plina“ zajema prenos surove nafte in zemeljskega plina;

(t) „rafiniranje“ pomeni obdelavo, kondicioniranje ali pripravo za trg ogljikovodikov;

(u) „pozavarovanje“ pomeni dejavnost sprejemanja tveganj, ki jih odstopi zavarovalno podjetje ali pozavarovalno podjetje, ali pa v primeru združenja zavarovateljev, znanega kot Lloyd's, pozavarovanje pomeni tudi dejavnost zavarovalnice ali pozavarovalnice, ki ni združenje zavarovateljev, znano kot Lloyd's, in sprejema tveganja, ki jih odstopi kateri koli član združenja Lloyd's;

(v) „Odbor za sankcije“ pomeni Odbor Varnostnega sveta Združenih narodov, ki je bil ustanovljen v skladu z odstavkom 18 RVSZN 1737 (2006);

(w) „tehnična pomoč“ pomeni vsako tehnično podporo pri popravilih, razvoju, proizvodnji, sestavljanju, preizkušanju, vzdrževanju ali drugih tehničnih storitvah in je lahko v obliki navodil, svetovanja, usposabljanja, prenosa praktičnega znanja ali spretnosti ali svetovalnih storitev; tehnična pomoč vključuje tudi ustne oblike pomoči;

(x) „tehnologija“ zajema programsko opremo;

(y) „ozemlje Skupnosti“ pomeni ozemlja držav članic, kjer se uporablja Pogodba, pod pogoji, določenimi v Pogodbi, vključno z njihovim zračnim prostorom;

(z) „nakazilo“ pomeni katero koli transakcijo, izvedeno z elektronskimi sredstvi v imenu plačnika prek izvajalca plačilnih storitev, z namenom dati sredstva na razpolago prejemniku plačila pri izvajalcu plačilnih sredstev, ne glede na to, ali sta plačnik in prejemnik plačila ista oseba; Izrazi plačnik, prejemnik plačila in izvajalec plačilnih storitev imajo isti pomen kot v Uredbi (ES) št. 1781/2006 Evropskega parlamenta in Sveta z dne 15. novembra 2006 o podatkih o plačniku, ki spremljajo prenose denarnih sredstev[12];

Poglavje II Omejitve izvoza in uvoza

Člen 2

1. Prepovedano je:

(a) neposredno ali posredno prodajati, dobavljati, prenašati ali izvažati blago in tehnologijo iz prilog I in II, ne glede na to, ali izvira iz Unije, vsem fizičnim ali pravnim osebam, subjektom in organom v Iranu ali za uporabo v tej državi;

(b) neposredno ali posredno prodajati, dobavljati, prenašati ali izvažati opremo iz Priloge III, ki bi se lahko uporabljala za notranjo represijo, tudi če po poreklu ni iz Unije, kateri koli fizični ali pravni osebi, subjektu ali organu v Iranu ali za uporabo v tej državi;

(c) zavestno in namerno sodelovati pri dejavnostih, katerih namen ali učinek je izogibanje prepovedi iz točke (a) ali (b).

2. Priloga I obsega blago in tehnologijo, vključno s programsko opremo, ki sta blago ali tehnologija z dvojno rabo, kot sta določena v Uredbi Sveta (ES) št. 428/2009 z dne 5. maja 2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo[13], razen blaga in tehnologije, določenih v Kategoriji 5 Priloge I k tej uredbi, ki nista na seznamih Skupine držav dobaviteljic jedrskega blaga in Režima kontrole raketne tehnologije.

3. Priloga II obsega drugo blago in tehnologijo, ki bi lahko prispevala k dejavnostim Irana, povezanim z bogatenjem ali predelovanjem urana ali težko vodo, k razvoju izstrelitvenih sistemov jedrskega orožja ali k dejavnostim, povezanim z drugimi vprašanji, glede katerih je Mednarodna agencija za atomsko energijo (IAEA) izrazila zaskrbljenost, ali pa jih je opredelila kot nerešena, vključno s tistimi, ki jih je določil Varnostni svet ZN ali Odbor za sankcije.

4. Prilogi I in II ne vključujeta blaga in tehnologije s Skupnega seznama vojaške opreme EU[14].

Člen 3

1. Predhodno dovoljenje je potrebno za neposredno ali posredno prodajo, dobavo, prenos ali izvoz blaga in tehnologije, navedenega v Prilogi IV, ne glede na to ali izvira iz Unije, vsem fizičnim ali pravnim osebam, subjektom ali organom v Iranu ali za uporabo v tej državi ali iranskemu podjetju.

2. Vsa izvozna dovoljenja, ki so potrebna v skladu s tem členom, izdajo pristojni organi države članice, v kateri ima izvoznik sedež, in so skladna s podrobnimi pravili iz člena 11 Uredbe (ES) št. 428/2009 o vzpostavitvi režima Skupnosti za nadzor izvoza, prenosa, posredovanja in tranzita blaga z dvojno rabo. Dovoljenje velja po vsej Uniji.

3. Priloga IV vključuje blago in tehnologijo, ki nista navedena v prilogah I in II, in bi lahko prispevala k dejavnostim, povezanim z bogatenjem ali predelovanjem urana ali težko vodo, k razvoju izstrelitvenih sistemov jedrskega orožja ali k opravljanju dejavnosti, povezanih z drugimi vprašanji, glede katerih je Mednarodna agencija za atomsko energijo (IAEA) izrazila pomisleke ali pa jih je opredelila kot nerešena.

4. Izvozniki pristojnim organom predložijo vse ustrezne informacije, ki se zahtevajo v zvezi z njihovo vlogo za izvozno dovoljenje.

5. Pristojni organi držav članic, določeni na seznamu spletnih strani v Prilogi V, ne dovolijo prodaje, dobave, prenosa ali izvoza blaga ali tehnologije iz Priloge IV, če ugotovijo, da bi takšna prodaja, dobava, prenos ali izvoz prispeval k eni od naslednjih dejavnosti:

(a) dejavnostim Irana, povezanim z bogatenjem ali predelovanjem urana ali težko vodo;

(b) razvoju izstrelitvenih sistemov jedrskega orožja s strani Irana;

(c) dejavnostim Irana, povezanim z drugimi vprašanji, glede katerih je IAEA izrazila pomisleke ali jih je opredelila kot nerešena; ali

(d) iskanju surove nafte in zemeljskega plina, pridobivanju surove nafte in zemeljskega plina, rafiniranju ali utekočinjanju zemeljskega plina s strani iranskega podjetja.

6. Pod pogoji iz odstavka 5 lahko pristojni organi držav članic, določeni na seznamu spletnih strani v Prilogi V, razveljavijo, odložijo izvršitev, spremenijo ali prekličejo že izdano izvozno dovoljenje.

7. Če zavrnejo, razveljavijo, začasno zadržijo, bistveno omejijo ali prekličejo dovoljenje v skladu z odstavkom 5, države članice o tem obvestijo druge države članice in Komisijo ter jim posredujejo ustrezne informacije ob spoštovanju določb o zaupnosti takšnih podatkov iz Uredbe Sveta (ES) št. 515/97 z dne 13. marca 1997 o medsebojni pomoči med upravnimi organi držav članic in o sodelovanju med njimi in Komisijo zaradi zagotavljanja pravilnega izvajanja carinske in kmetijske zakonodaje[15].

8. Preden država članica izda dovoljenje, katerega izdajo je v skladu z odstavkom 5 druga država članica za skoraj povsem enako transakcijo zavrnila in zanj zavrnitev še velja, se najprej posvetuje z državo članico, ki je zavrnila, ali državami članicami, ki so zavrnile izdajo dovoljenja v skladu z odstavkoma 6 in 7. Če se zadevna država članica po teh posvetovanjih odloči izdati dovoljenje, o tem obvesti druge države članice in Komisijo ter posreduje vse ustrezne informacije za obrazložitev svoje odločitve.

Člen 4

Prepovedan je nakup, uvoz ali prevoz blaga in tehnologije iz prilog I, II in III, iz Irana, ne glede na to ali zadevno blago izvira iz Irana ali ne.

Člen 5

1. Prepovedano je:

(a) neposredno ali posredno zagotavljati tehnično pomoč, povezano z blagom in tehnologijo s Skupnega seznama vojaške opreme EU, ali povezano z zagotavljanjem, proizvodnjo, vzdrževanjem in uporabo blaga, navedenega na tem seznamu, vsem fizičnim ali pravnim osebam, subjektom ali organom v Iranu ali za uporabo v tej državi;

(b) neposredno ali posredno zagotavljati tehnično pomoč ali posredniške storitve, povezane z blagom in tehnologijo iz prilog I in II ali povezane z zagotavljanjem, proizvodnjo, vzdrževanjem in uporabo blaga iz prilog I in II, vsem fizičnim ali pravnim osebam, subjektom ali organom v Iranu ali za uporabo v tej državi;

(c) neposredno ali posredno zagotavljati tehnično pomoč ali posredniške storitve v zvezi z opremo iz Priloge III, ki se lahko uporablja za notranjo represijo, vsem fizičnim ali pravnim osebam, subjektom ali organom v Iranu ali za uporabo v tej državi;

(d) neposredno ali posredno zagotavljati financiranje ali finančno pomoč v zvezi z blagom in tehnologijo s Skupnega seznama vojaške opreme EU ali prilog I, II in III, vključno zlasti s subvencijami, posojili in zavarovanjem kreditnih izvoznih poslov za vsako prodajo, dobavo, prenos ali izvoz takšnega blaga ali tehnologije ali za vsako zagotavljanje pripadajoče tehnične pomoči vsem fizičnim ali pravnim osebam, subjektom ali organom v Iranu ali za uporabo v tej državi;

(e) zavestno in namerno sodelovati v dejavnostih, katerih cilj ali učinek je izogibanje prepovedim iz točk (a) do (d).

2. Dovoljenje pristojnega organa zadevne države članice je potrebno za zagotavljanje:

(a) tehnične pomoči ali posredniških storitev, povezanih z blagom in tehnologijo iz Priloge IV ter z zagotavljanjem, proizvodnjo, vzdrževanjem in uporabo tega blaga in tehnologije neposredno ali posredno za katero koli osebo, subjekt ali organ v Iranu ali za uporabo v tej državi;

(b) financiranja ali finančne pomoči v zvezi z blagom in tehnologijami iz Priloge IV, še zlasti subvencij, posojil in zavarovanja kreditnih izvoznih poslov, za vsako prodajo, dobavo, prenos ali izvoz teh predmetov ali za vsako zagotavljanje s tem povezane tehnične pomoči, neposredno ali posredno, kateri koli osebi, subjektu ali organu v Iranu ali za uporabo v tej državi.

3. Pristojni organi držav članic, določeni na seznamu spletnih strani v Prilogi V, ne bodo dovolili transakcij iz odstavka 2, če ugotovijo, da bi to prispevalo k eni izmed naslednjih dejavnosti:

(a) dejavnostim Irana, povezanim z bogatenjem ali predelovanjem urana ali težko vodo;

(b) razvoju izstrelitvenih sistemov jedrskega orožja s strani Irana;

(c) dejavnostim Irana, povezanim z drugimi vprašanji, glede katerih je IAEA izrazila pomisleke ali jih je opredelila kot nerešena; ali

(d) iskanju surove nafte in zemeljskega plina, pridobivanju surove nafte in zemeljskega plina, rafiniranju ali utekočinjanju zemeljskega plina s strani iranskega podjetja.

Člen 6

Člen 2(1)(a) ne velja za blago, ki spada v Del B Priloge I, če je prodano, dobavljeno, preneseno ali izvoženo v Iran ali za uporabo v tej državi, in sicer za lahkovodni reaktor v Iranu, katerega izgradnja se je začela pred decembrom 2006.

Člen 7

1. Pristojni organi držav članic, kot so določeni na seznamu spletnih strani v Prilogi V, lahko pod pogoji, za katere menijo, da so ustrezni, dovolijo transakcije v zvezi z blagom in tehnologijo iz člena 2(1) ali s pomočjo ali posredniškimi storitvami iz člena 5(1), če so izpolnjeni naslednji pogoji:

(a) pogodba o dostavi blaga ali tehnologije ali o zagotavljanju pomoči vključuje ustrezna jamstva glede končnega uporabnika;

(b) Iran se je zavezal, da zadevnega blaga ali tehnologije ali, če je to ustrezno, navedene pomoči ne bo uporabil za dejavnosti, ki so nevarne z vidika širjenja jedrskega orožja, ali za razvoj izstrelitvenih sistemov jedrskega orožja;

(c) transakcija je povezana z blagom ali tehnologijo na seznamih Skupine držav dobaviteljic jedrskega blaga in Režima kontrole raketne tehnologije, Odbor za sankcije pa vnaprej in v vsakem posameznem primeru ugotovi, da transakcija nikakor ne bi prispevala k razvoju tehnologij v podporo dejavnostim Irana, ki so nevarne z vidika širjenja jedrskega orožja, ali k razvoju izstrelitvenih sistemov jedrskega orožja; ter

(d) zadevno blago ali tehnologijo je mogoče šteti za ključno opremo ali tehnologijo za naftno industrijo in industrijo zemeljskega plina, pridobivanje surove nafte in zemeljskega plina, rafiniranje ali utekočinjanje zemeljskega plina, kot je določeno v členu 8(1).

2. Zadevna država članica druge države članice in Komisijo obvesti o zavrnjenih vlogah za izdajo dovoljenja.

Člen 8

1. Prepovedano je neposredno ali posredno prodajati, dobavljati, prenašati ali izvažati blago ali tehnologijo iz Priloge VI vsem fizičnim ali pravnim osebam, subjektom ali organom v Iranu ali za uporabo v tej državi ali iranskem podjetju, če zadevne osebe, subjekti, organi ali podjetja izvajajo eno ali več naslednjih dejavnosti:

(a) iskanje surove nafte in zemeljskega plina;

(b) pridobivanje surove nafte in zemeljskega plina;

(c) rafiniranje;

(d) utekočinjanje zemeljskega plina.

2. Priloga VI vsebuje ključno opremo in tehnologijo, ki se uporabljata v dejavnostih iz odstavka 1. Priloga VI ne vsebuje predmetov, navedenih na Skupnem seznamu vojaške opreme EU, v Prilogi I ali II.

3. Podjetje, ki proizvaja določeno blago ali izvaja določeno dejavnost, je tudi podjetje, ki se namerava ukvarjati s takšno proizvodnjo ali takšnimi dejavnostmi.

Člen 9

Prepovedano je:

(a) neposredno ali posredno zagotavljati tehnično pomoč ali posredniške storitve, povezane z blagom in tehnologijo iz Priloge VI ali povezane z zagotavljanjem, proizvodnjo, vzdrževanjem in uporabo blaga iz Priloge VI, vsem fizičnim ali pravnim osebam, subjektom ali organom v Iranu ali za uporabo v tej državi ali iranskemu podjetju, ki izvaja eno ali več naslednjih dejavnosti:

(i) iskanje surove nafte in zemeljskega plina;

(ii) pridobivanje surove nafte in zemeljskega plina;

(iii) rafiniranje;

(iv) utekočinjanje zemeljskega plina;

(b) neposredno ali posredno zagotavljati financiranje ali finančno pomoč v zvezi z blagom in tehnologijo iz Priloge VI vsem fizičnim ali pravnim osebam, subjektom ali organom v Iranu ali za uporabo v tej državi ali iranskemu podjetju, če zadevna oseba, subjekt, organ ali podjetje izvaja eno ali več dejavnosti iz točke (a);

(c) zavestno in namerno sodelovati v dejavnostih, katerih cilj ali učinek je izogibanje prepovedim iz točk (a) in (b).

Člen 10

1. Prepovedi iz člena 8(1) in člena 9 ne veljajo:

(a) v primeru prepovedi iz člena 8(1) za transakcije, določene s trgovsko pogodbo, sklenjeno pred 26. julijem 2010, ali s pogodbo ali sporazumom, sklenjenima pred 26. julijem 2010, ki sta povezana z naložbo v Iranu, opravljeno pred 26. julijem 2010;

(b) v primeru prepovedi iz člena 9 za zagotavljanje pomoči, določeno s pogodbo ali sporazumom, sklenjenima pred 26. julijem 2010, ki sta povezana z naložbo v Iranu, opravljeno pred 26. julijem 2010;

če so izpolnjeni pogoji iz točk (c) in d)

(c) za fizično ali pravno osebo, subjekt ali organ, ki želi sodelovati v transakciji ali zagotavljati pomoč, in je o transakciji ali pomoči obvestil enega od pristojnih organov držav članic, določenih na seznamu spletnih strani v Prilogi V, ter

(d) če obveščeni pristojni organ v 15 delovnih dneh ni sporočil, da ne šteje pogojev iz točke (a) ali (b) za izpolnjene.

2. O prodaji, dobavi, prenosu ali izvozu blaga ali tehnologije iz Priloge VI in zagotavljanjem s tem povezanih posredniških storitev, pomoči ali financiranju Iranu ali iranskemu podjetju se obvesti eden od pristojnih organov držav članic, določen na seznamu spletnih strani v Prilogi V, če zadevna oseba, subjekt, organ ali podjetje ne sodeluje v eni ali več dejavnostih iz člena 8(1).

Obvestilo o transakciji ali zagotavljanju storitev, pomoči ali financiranja je tako treba poslati najpozneje 15 delovnih dni pred začetkom izvajanja. Dejavnost je prepovedana, če obveščeni pristojni organ v 15 delovnih dneh sporoči, da meni, da je prepovedana v skladu s členom 8(1) ali členom 9.

Poglavje IIIOmejitve naložb

Člen 11

1. Prepovedano je:

(a) vlagati v iransko podjetje, ki se ukvarja s proizvodnjo blaga ali tehnologije s Skupnega seznama vojaške opreme EU ali iz Priloge I ali II;

(b) vlagati v iransko podjetje, ki se ukvarja s proizvodnjo opreme, ki lahko služi za notranjo represijo, kot je navedena v Prilogi III;

(c) vlagati v iransko podjetje, ki sodeluje pri iskanju ali pridobivanju surove nafte in zemeljskega plina, rafiniranju ogljikovodikov ali utekočinjanju zemeljskega plina;

(d) vlagati v skupno podjetje, korporacije, združenja, ki niso korporacije, ali v kakršni koli pravni obliki sodelovati z iranskim podjetjem, ki se ukvarja z iskanjem ali pridobivanjem surove nafte in zemeljskega plina, rafiniranjem ogljikovodikov ali utekočinjanjem zemeljskega plina;

(e) prizadevati si za ali uveljavljati kakršno koli koncentracijo v smislu člena 3 Uredbe Sveta (ES) št. 139/2004 z dne 20. januarja 2004 o nadzoru koncentracij podjetij[16], in sicer z iranskim podjetjem iz točke (c);

(f) zavestno in namerno sodelovati v dejavnostih, katerih cilj ali učinek je izogibanje prepovedim iz točk (a) do (e).

2. Sodelovanje iz odstavka 1(d) obsega:

(a) sodelovanje v kakršni koli obliki ali delitev stroškov naložb v integrirani ali vodeni dobavni verigi za dobavo nafte in plina ali drugih izvedenih proizvodov na mednarodne trge s podjetjem, ki je del drugega podjetja ali samostojno in ki deluje v sektorju nafte in plina na ozemlju Irana;

(b) sodelovanje v kakršni koli obliki za namene rafiniranja, kondicioniranja ali predelave sicer surovih materialov ali pri prenosu proizvodov sektorja nafte in plina po cevovodih na ozemlje Irana, in sicer s podjetjem, ki je del drugega podjetja ali samostojno in ki deluje v sektorju nafte in plina na ozemlju Irana;

(c) sodelovanje v kakršni koli obliki za namene lajšanja naložb v izkoriščanje prenosne zmogljivosti nafte ali plina ali njeno optimizacijo, in sicer s podjetjem, ki je del drugega podjetja ali samostojno in ki deluje v sektorju nafte in plina na ozemlju Irana;

(d) sodelovanje s katero koli pravno osebo, subjektom ali organom v kakršni koli obliki z namenom lajšanja naložb v zmogljivosti za utekočinjen zemeljski plin na ozemlju Irana ali neposredno ali posredno povezano z njim.

3. Podjetje, ki proizvaja določeno blago ali izvaja določeno dejavnost, je tudi podjetje, ki se namerava ukvarjati s takšno proizvodnjo ali takšnimi dejavnostmi.

4. Odstavek 1 ne posega v izvršitev trgovskih pogodb za dobavo blaga ali storitev po običajnih poslovnih plačilnih pogojih in običajnih dopolnilnih dogovorih v zvezi z izvršitvijo teh pogodb, kot so izvozna kreditna zavarovanja.

Člen 12

1. Vlaganje v iransko podjetje, ki se ukvarja s proizvodnjo blaga ali tehnologijo iz Priloge IV, mora dovoliti pristojni organ zadevne države članice.

2. Pristojni organi držav članic, navedeni na seznamu spletnih strani v Prilogi V, ne dovolijo transakcij iz odstavka 1, če ugotovijo, da bi to prispevalo k eni od naslednjih dejavnosti:

(a) dejavnostim Irana, povezanim z bogatenjem ali predelovanjem urana ali težko vodo;

(b) razvoju izstrelitvenih sistemov jedrskega orožja s strani Irana; ali

(c) dejavnostim Irana, povezanim z drugimi vprašanji, glede katerih je IAEA izrazila pomisleke ali jih je opredelila kot nerešena; ali

(d) iskanju surove nafte in zemeljskega plina, pridobivanju surove nafte in zemeljskega plina, rafiniranju ali utekočinjanju zemeljskega plina s strani iranskega podjetja.

Člen 13

Z odstopanjem od člena 11(1)(a) lahko pristojni organi držav članic, kot so določeni na seznamu spletnih strani v Prilogi V, pod pogoji, za katere menijo, da so ustrezni, dovolijo naložbo, če so izpolnjeni naslednji pogoji:

(a) iransko podjetje se je zavezalo, da bo glede zadevnega blaga ali tehnologije izvajalo ustrezna jamstva za končnega uporabnika;

(b) Iran se je zavezal, da takšnih predmetov ne bo uporabil za dejavnosti, ki so nevarne z vidika širjenja jedrskega orožja, ali za razvoj izstrelitvenih sistemov jedrskega orožja;

(c) če gre za naložbe v iransko podjetje, ki se ukvarja s proizvodnjo blaga ali tehnologije na seznamih Skupine držav dobaviteljic jedrskega blaga in Režima kontrole raketne tehnologije, Odbor za sankcije vnaprej in v vsakem posameznem primeru določi, da transakcija nikakor ne bi prispevala k dejavnostim Irana, ki so nevarne z vidika širjenja jedrskega orožja, ali k razvoju izstrelitvenih sistemov jedrskega orožja; ter

(d) če je blago ali tehnologijo, ki ga proizvede iransko podjetje, mogoče šteti za ključno opremo ali tehnologijo za naftno industrijo in industrijo zemeljskega plina, končni uporabnik pa ni iransko podjetje, ki se ukvarja z iskanjem surove nafte in zemeljskega plina, pridobivanjem surove nafte in zemeljskega plina, rafiniranjem ali utekočinjanjem zemeljskega plina, kot je določeno v členu 8(1).

Člen 14

Člen 11(1)(c) se ne uporablja za pridobivanje ali povečevanje lastniških deležev v iranskih podjetjih ali za dajanje finančnih posojil ali kreditov, če so izpolnjeni naslednji pogoji:

(a) transakcija je določena s sporazumom ali pogodbo, sklenjenima pred 26. julijem 2010; ter

(b) pristojni organ je bil o tem sporazumu ali tej pogodbi obveščen in v dveh mesecih ni ugovarjal temu, da je pogoj (a) izpolnjen.

Člen 15

Prepovedano je:

(a) s sklenitvijo sporazuma ali na kakršen koli drug način sprejeti ali potrditi, da eno ali več iranskih podjetij ali osebe, subjekti ali organi v Iranu vlagajo v podjetja, ki se ukvarjajo s katero koli od naslednjih dejavnosti:

(i) pridobivanjem urana;

(ii) bogatenjem urana ali njegovo predelavo;

(iii) proizvodnjo blaga ali tehnologije s seznamov Skupine držav dobaviteljic jedrskega blaga in Režima kontrole raketne tehnologije;

(b) zavestno in namerno sodelovati v dejavnostih, katerih cilj ali učinek je izogibanje prepovedi iz točke (a).

Poglavje IVZamrznitev sredstev in gospodarskih virov

Člen 16

1. Zamrznejo se vsa sredstva in gospodarski viri, ki pripadajo, so v lasti ali s katerimi razpolagajo ali jih nadzirajo osebe, subjekti ali organi, navedeni v Prilogi VII. Priloga VII vsebuje osebe, subjekte in organe, ki jih je določil Varnostni svet ali Odbor za sankcije Združenih narodov v skladu z odstavkom 12 Resolucije Varnostnega sveta Združenih narodov 1737 (2006), odstavkom 7 Resolucije Varnostnega sveta Združenih narodov 1803 (2008) ali odstavkom 11, 12 ali 19 Resolucije Varnostnega sveta Združenih narodov 1929 (2010).

2. Zamrznejo se vsa sredstva in gospodarski viri, ki pripadajo, so v lasti ali s katerimi razpolagajo ali jih nadzirajo osebe, subjekti ali organi, navedeni v Prilogi VIII. Priloga VIII vsebuje fizične in pravne osebe, subjekte in organe, ki niso zajeti v Prilogi VII in ki so v skladu s členom 20(1)(b) Sklepa Sveta 2010/413/SZVP opredeljeni kot:

(a) osebe, subjekti ali organi, ki sodelujejo v dejavnostih Irana, ki so nevarne z vidika širjenja jedrskega orožja, ali pri razvoju izstrelitvenih sistemov jedrskega orožja, so z njimi neposredno povezani ali jih podpirajo, vključno s sodelovanjem pri nabavi prepovedanega blaga in tehnologije, ali osebe in subjekti, ki so v lasti navedenih oseb, subjektov ali organov ali pod njihovim nadzorom (tudi na nezakonit način), ali delujejo za njihov račun ali po njihovih navodilih;

(b) fizične ali pravne osebe, subjekti ali organi, ki pomagajo osebi, subjektu ali organu z namenom izogibanja ali kršitve določb te uredbe ali ukrepov držav članic ali tretje države v skladu s Sklepom Sveta 2010/413/SZVP ali resolucijami Varnostnega sveta ZN 1737 (2006), 1747 (2007), 1803 (2008) in 1929 (2010);

(c) vodilni člani islamske revolucionarne garde ali pravne osebe, subjekti ali organi, ki so v lasti ali pod nadzorom islamske revolucionarne garde ali enega oziroma več njenih vodilnih članov;

(d) pravne osebe, subjekti ali organi, ki so v lasti ali pod nadzorom podjetja Islamic Republic of Iran Shipping Lines.

3. Sredstva ali gospodarski viri niso neposredno ali posredno na voljo ali v korist fizičnim ali pravnim osebam, subjektom ali organom, navedenim v prilogah VII in VIII.

4. Prepovedano je zavestno in namerno sodelovanje pri dejavnostih, katerih namen ali posledica je neposredno ali posredno izogibanje ukrepom iz odstavkov 1, 2 in 3.

5. V prilogah VII in VIII so navedeni razlogi za uvrstitev oseb, subjektov in organov s seznama na seznam in datumi uvrstitve s strani Varnostnega sveta ali Odbora za sankcije ZN ali Sveta.

6. Če so na voljo, so v prilogah VII in VIII tudi podatki o fizičnih osebah s seznama, ki omogočajo zadostno identifikacijo zadevnih oseb. Te informacije vključujejo samo:

(a) priimek in imena, vključno z morebitnimi drugimi imeni in nazivi;

(b) datum in kraj rojstva;

(c) državljanstvo;

(d) številko potnega lista in osebne izkaznice;

(e) davčno številko in številko socialnega zavarovanja;

(f) spol;

(g) naslov ali druge podatke o prebivališču;

(h) funkcijo ali poklic.

7. V prilogi VII in VIII se lahko vključijo tudi informacije, kakor so določene zgoraj, o družinskih članih oseb s seznama, če so te informacije v posameznem primeru potrebne izključno zaradi preverjanja istovetnosti zadevne fizične osebe s seznama.

Člen 17

Z odstopanjem od člena 16 lahko pristojni organi držav članic, navedeni na seznamu spletnih strani v Prilogi V, dovolijo sprostitev nekaterih zamrznjenih sredstev ali gospodarskih virov, če so izpolnjeni naslednji pogoji:

(a) sredstva ali gospodarski viri so predmet sodnega, upravnega ali arbitražnega zasega, izvedenega pred dnem, ko je osebo, subjekt ali skupino iz člena 16 določil Odbor za sankcije, Varnostni svet ali Svet, ali pravne, upravne ali arbitražne odločbe, izdane pred navedenim dnem;

(b) sredstva ali ekonomski viri se uporabijo izključno za izpolnitev zahtevkov, zavarovanih s takim zasegom ali priznanih kot veljavnih s tako odločbo, in sicer v okviru meja, ki jih določajo veljavni zakoni in drugi predpisi, ki urejajo pravice oseb s takimi zahtevki;

(c) zaseg ali odločba nista v korist osebam, subjektom ali organom, navedenim v Prilogi VII ali VIII;

(d) priznanje zasega ali odločbe ni v nasprotju z javnim redom zadevne države članice; ter

(e) če se uporablja člen 16(1), je država članica o zasegu ali sodbi obvestila Odbor za sankcije.

Člen 18

Z odstopanjem od člena 16 in za izpolnitev plačila osebe, subjekta ali organa iz Priloge VII ali VIII na podlagi pogodbe, sporazuma ali obveznosti, ki jih je sklenila zadevna oseba, subjekt ali organ ali sta nastala zanj pred dnem, ko je bila ta oseba, subjekt ali organ določen s strani Odbora za sankcije, Varnostnega sveta ali Sveta, lahko pristojni organi držav članic, navedeni na seznamu spletnih strani v Prilogi V pod pogoji, ki jih štejejo za ustrezne, dovolijo sprostitev nekaterih zamrznjenih sredstev ali gospodarskih virov, če so izpolnjeni naslednji pogoji:

(a) zadevni pristojni organ je odločil, da:

(i) se sredstva ali gospodarski viri uporabijo za plačilo s strani osebe, subjekta ali organa iz Priloge VII ali VIII;

(ii) pogodba, sporazum ali obveznost ne bo prispevala k proizvodnji, prodaji, nakupu, prenosu, izvozu, uvozu, prevozu ali uporabi blaga in tehnologije iz prilog I, II, III in VI; ter

(iii) plačilo ne pomeni kršitve člena 16(3);

(b) če se uporablja člen 16(1), je zadevna država članica obvestila Odbor za sankcije o tej odločitvi in svoji nameri, da bo izdala dovoljenje, ter Odbor za sankcije ni nasprotoval temu ukrepu v desetih delovnih dneh po prejemu obvestila; ter

(c) če se uporablja člen 16(2), je zadevna država članica o tej odločitvi svojega pristojnega organa in njegovi nameri, da bo izdal dovoljenje, obvestila druge države članice in Komisijo najmanj dva tedna pred izdajo dovoljenja.

Člen 19

1. Z odstopanjem od člena 16 lahko pristojni organi držav članic, določeni na seznamu spletnih strani v Prilogi V, pod pogoji, za katere menijo, da so ustrezni, dovolijo sprostitev nekaterih zamrznjenih sredstev ali gospodarskih virov ali razpolaganje z nekaterimi zamrznjenimi sredstvi ali gospodarskimi viri, če so izpolnjeni naslednji pogoji:

(a) zadevni pristojni organ ugotovi, da so sredstva ali gospodarski viri:

(i) potrebni za zadovoljevanje osnovnih potreb oseb, navedenih v Prilogi VII ali VIII, in njihovih nepreskrbljenih družinskih članov, vključno s plačili za živila, najemnine ali hipoteke, zdravila in zdravstveno oskrbo, davke, zavarovalne premije in pristojbine za storitve javnih služb;

(ii) namenjeni izključno za plačilo zmernih honorarjev in nadomestil za stroške, povezane z zagotavljanjem pravnih storitev, ali

(iii) namenjeni izključno za plačilo pristojbin ali stroškov za rutinsko hrambo ali upravljanje zamrznjenih sredstev ali gospodarskih virov; ter

(b) če se dovoljenje nanaša na osebo, subjekt ali organ iz Priloge VII in je zadevna država članica obvestila Odbor za sankcije o tej odločitvi in o svoji nameri, da bo izdala dovoljenje, Odbor za sankcije pa ni nasprotoval temu ukrepu v petih delovnih dneh po prejemu obvestila.

2. Z odstopanjem od člena 16 lahko pristojni organi držav članic, navedeni na seznamu spletnih strani v Prilogi V, dovolijo sprostitev nekaterih zamrznjenih sredstev ali gospodarskih virov ali razpolaganje z nekaterimi sredstvi ali gospodarskimi viri, potem ko se prepričajo, da so ta sredstva ali gospodarski viri potrebni za izredne izdatke ali za plačilo blaga iz člena 6, ki je nabavljeno za lahkovodni reaktor v Iranu, katerega gradnja se je začela pred decembrom 2006, če:

(a) se dovoljenje nanaša na osebo, subjekt ali organ iz Priloge VII in je zadevna država članica o tej odločitvi obvestila Odbor za sankcije, Odbor pa je odločitev potrdil; ter

(b) se dovoljenje nanaša na osebo, subjekt ali organ s seznama v Prilogi VIII, pristojni organ pa je o razlogih, na podlagi katerih meni, da je treba določeno dovoljenje izdati, obvestil druge pristojne organe držav članic ter Komisijo vsaj dva tedna pred izdajo dovoljenja.

3. Zadevna državna članica obvesti ostale države članice in Komisijo o vseh dovoljenjih, izdanih v skladu z odstavkoma 1 in 2.

Člen 20

1. Člen 16(3) finančnim ali kreditnim institucijam ne preprečuje knjiženja prilivov sredstev, ki se nakažejo na račun fizične ali pravne osebe, subjekta ali organa s seznama, na zamrznjene račune, če se zamrznejo tudi vsi prilivi na tak račun. Finančne ali kreditne institucije o takih transakcijah nemudoma obvestijo pristojne organe.

2. Člen 16(3) se ne uporablja za prilive na zamrznjenih računih, kot so:

(a) obresti ali drugi dohodki na teh računih ali

(b) plačila na podlagi pogodb, sporazumov ali obveznosti, ki so bile sklenjeni ali so nastali pred datumom, ko je osebo, subjekt ali skupino iz člena 16 imenoval Odbor za sankcije, Varnostni svet ali Svet;

pod pogojem, da se zamrznejo vse takšne obresti, drugi dohodki in plačila v skladu s členom 16(1) ali 16(2).

3. Ta člen ne pomeni dovoljenja za nakazila iz člena 21.

Poglavje VOmejitve za nakazila in finančne storitve

Člen 21

1. Če niso izpolnjeni pogoji iz odstavka 2, 3, 4 ali 6, je prepovedano:

(a) naročiti nakazilo v višini 10 000 EUR ali več kateri koli osebi, subjektu ali organu v Iranu;

(b) prejeti nakazilo v višini 10 000 EUR ali več od katere koli osebe, subjekta ali organa v Iranu;

(c) izvršiti nakazilo v višini 10 000 EUR ali več, po naročilu osebe, subjekta ali organa v Iranu, ali izvršiti nakazila v višini 10 000 EUR ali več osebi, subjektu ali organu v Iranu.

Te prepovedi veljajo ne glede na to, ali se nakazilo izvrši z enkratno transakcijo ali z več transakcijami, ki naj bi bile povezane.

2. Prepovedi iz odstavka 1 ne veljajo za nakazila, ki so plačila za dobavo živil ali medicinske opreme, za zagotavljanje zdravstvenih storitev ali v humanitarne namene, če so bili o nakazilu obveščeni pristojni organi držav članic, ki so določeni na seznamu spletnih strani v Prilogi V.

Obvestilo o nakazilu mora dati fizična ali pravna oseba, subjekt ali organ, ki naroča nakazilo ali, če se za naročnika nakazila, ki je oseba, subjekt ali organ, ne uporablja člen 36, fizična ali pravna oseba, subjekt ali organ, ki prejme in izvrši naročilo za nakazilo.

3. Prepovedi iz odstavka 1 ne veljajo za nakazila v višini manj kot 40 000 EUR, razen za tista iz odstavka 2, če je naročnik nakazila, ki je fizična ali pravna oseba, subjekt ali organ, ali če je ta naročnik nakazila, ki je oseba, subjekt ali organ, in se zanj člen 36 ne uporablja, oseba, subjekt ali organ, ki izvrši nakazilo, obvestil o nakazilu pristojne organe držav članic, ki so določeni na seznamu spletnih strani v Prilogi V.

4. Pristojni organi držav članic, ki so določeni na seznamu spletnih strani v Prilogi V, lahko pod pogoji, za katere menijo, da so ustrezni, dovolijo nakazilo v višini 40 000 EUR ali več, razen če ugotovijo, da bi nakazilo, za katerega se zahteva dovoljenje, prispevalo k eni od naslednjih dejavnosti:

(a) dejavnostim Irana, povezanim z bogatenjem, predelovanjem ali težko vodo;

(b) razvoju izstrelitvenih sistemov jedrskega orožja s strani Irana;

(c) dejavnostim Irana, povezanim z drugimi vprašanji, glede katerih je IAEA izrazila pomisleke ali jih je opredelila kot nerešena; ali

(d) iskanju surove nafte in zemeljskega plina, pridobivanju surove nafte in zemeljskega plina, rafiniranju ali utekočinjanju zemeljskega plina s strani iranskega podjetja.

Šteje se, da je dovoljenje izdano, če je pristojni organ prejel pisno vlogo za dovoljenje in v štirih tednih ni pisno nasprotoval nakazilu. Če organ nakazilu nasprotuje zaradi tekoče preiskave, to navede in sporoči svojo odločitev takoj, ko je to mogoče. Šteje se, da je dovoljenje izdano, če pristojni organ v štirih tednih, odkar je nasprotoval nakazilu, ne sporoči svoje odločitve.

Zadevna država članica druge države članice in Komisijo obvesti o zavrnjenih vlogah za izdajo dovoljenja.

5 Države članice si na podlagi prošnje za pomoč medsebojno pomagajo, če je to potrebno zaradi preiskave.

6. Odstavek 1 se ne uporablja, če je bilo nakazilo dovoljeno v skladu s členom 17, 18 ali 19.

Člen 22

1. Podružnice in hčerinske družbe kreditnih in finančnih institucij s sedežem v Iranu, za katere se uporablja člen 36 in so navedene v Prilogi IX, obvestijo pristojni organ države članice v kateri imajo sedež, ki je določen na seznamu spletnih strani v Prilogi V, o vseh nakazilih, ki so jih izvedle ali prejele, sporočijo tudi ime strank, znesek in datum transakcije, in sicer v petih delovnih dneh od izvršitve ali prejema zadevnega nakazila. Če so podatki na voljo, je treba v obvestilu navesti naravo transakcije in, če je primerno, tudi vrsto blaga, ki je predmet transakcije, ter zlasti označiti, ali gre za blago iz Priloge I, II, III, IV ali VI k tej uredbi, če je za izvoz tega blaga potrebno dovoljenje, pa navesti tudi številko izdanega dovoljenja.

2. Obveščeni pristojni organi ob upoštevanju dogovorov o izmenjavi informacij ali v skladu s temi dogovori te podatke po potrebi nemudoma pošljejo ustreznim pristojnim organom drugih držav članic, v katerih imajo sedež partnerji, ki jih te transakcije zadevajo, da bi preprečili vsakršno transakcijo, ki bi lahko prispevala k dejavnostim, ki so nevarne z vidika širjenja jedrskega orožja, ali k razvoju izstrelitvenih sistemov jedrskega orožja.

Člen 23

1. Kreditne in finančne institucije, za katere se uporablja člen 36, pri poslovanju s kreditnimi in finančnimi institucijami iz odstavka 2 z namenom, da se prepreči, da to poslovanje prispeva k dejavnostim, ki so nevarne z vidika širjenja jedrskega orožja, ali razvoju izstrelitvenih sistemov jedrskega orožja:

(a) pozorno spremljajo gibanje na računih, med drugim s svojimi programi za skrbno preverjanje strank in v okviru svojih obveznosti glede pranja denarja in financiranja terorizma;

(b) zahtevajo, da se na plačilnih nalogih izpolnijo vsi podatki, ki se nanašajo na izdajatelja in prejemnika zadevne transakcije in zavrnejo izvršitev transakcije, če ti podatki niso zagotovljeni;

(c) pet let hranijo vse evidence transakcij in jih na zahtevo dajo na voljo nacionalnim organom;

(d) če sumijo ali imajo utemeljen razlog za sum, da so sredstva povezana s financiranjem dejavnosti, ki so nevarne z vidika širjenja jedrskega orožja, to takoj sporočijo enoti za finančni nadzor ali drugemu pristojnemu organu, ki ga je v ta namen imenovala zadevna država članica, kakor so navedeni na seznamu spletnih strani v Prilogi V, brez poseganja v člena 5 in 16. Enota za finančni nadzor ali drug pristojni organ deluje kot nacionalni center za sprejemanje in analizo poročil o sumljivih transakcijah glede morebitnega financiranja širjenja jedrskega orožja. Enoti za finančni nadzor ali drugemu pristojnemu organu se pravočasno omogoči neposreden ali posreden dostop do finančnih in upravnih informacij ter informacij o kazenskem pregonu, ki jih potrebuje za pravilno izvedbo svojih nalog, vključno z analizo poročil o sumljivih transakcijah.

Navedene zahteve za kreditne in finančne institucije dopolnjujejo veljavne zahteve iz Uredbe 1781/2006[17] in iz predpisov za izvajanje Direktive 2005/60/ES.

2. Ukrepi iz odstavka 1 se uporabljajo za finančne in kreditne institucije ter njihovo poslovanje s:

(a) finančnimi in kreditnimi institucijami s sedežem v Iranu;

(b) podružnicami in hčerinskimi družbami kreditnih in finančnih institucij s sedežem v Iranu, za katere se uporablja člen 36 te uredbe in ki so navedene v Prilogi IX;

(c) podružnicami in hčerinskimi družbami kreditnih in finančnih institucij s sedežem v Iranu, za katere se člen 36 te uredbe ne uporablja in ki so navedene v Prilogi IX;

(d) kreditnimi in finančnimi institucijami, ki nimajo sedeža v Iranu niti se zanje ne uporablja člen 36, vendar jih nadzirajo osebe ali subjekti, ki imajo sedež v Iranu; te družbe so navedene v Prilogi IX.

Člen 24

1. Kreditnim in finančnim institucijam, za katere se uporablja člen 36, se prepovedujejo naslednja dejanja:

(a) odpreti bančni račun pri kreditni ali finančni instituciji s sedežem v Iranu, tudi pri Iranski centralni banki ali kateri koli podružnici ali hčerinski družbi takšne kreditne ali finančne institucije, navedene v Prilogi IX;

(b) vzpostaviti ustrezno bančno razmerje s kreditno ali finančno institucijo s sedežem v Iranu, tudi z Iransko centralno banko ali katero koli podružnico ali hčerinsko družbo takšne kreditne ali finančne institucije, navedene v Prilogi IX;

(c) v Iranu odpreti predstavništvo, podružnico ali hčerinsko družbo;

(d) pridobiti ali povečati lastniški delež v kreditni ali finančni instituciji s sedežem v Iranu, tudi v Iranski centralni banki ali kateri koli podružnici ali hčerinski družbi takšne kreditne ali finančne institucije, navedene v Prilogi IX, ali pridobiti kakršno koli drugo lastniško udeležbo v takšni kreditni ali finančni instituciji;

(e) ustanoviti skupno podjetje s kreditno ali finančno institucijo s sedežem v Iranu, tudi z Iransko centralno banko ali katero koli podružnico ali hčerinsko družbo takšne kreditne ali finančne institucije, navedene v Prilogi IX.

2. Prepovedano je:

(a) dati dovoljenje za odprtje predstavništva, podružnice ali hčerinske družbe v Uniji kreditni ali finančni instituciji s sedežem v Iranu,tudi Iranski centralni banki ali kateri koli podružnici ali hčerinski družbi takšne kreditne ali finančne institucije, navedene v Prilogi IX;

(b) pogajati se o sklenitvi sporazumov ali sklepati sporazume v imenu ali za račun kreditne ali finančne institucije s sedežem v Iranu, vključno z Iransko centralno banko ali katero koli podružnico ali hčerinsko družbo takšne kreditne ali finančne institucije, navedene v Prilogi IX, glede odprtja predstavništva, podružnice ali hčerinske družbe v Uniji;

(c) dati dovoljenje za začetek in izvajanje poslovne dejavnosti kreditnih institucij ali za katero koli drugo poslovno dejavnost, za katero je potrebno predhodno dovoljenje, predstavništvu, podružnici ali hčerinski družbi kreditne ali finančne institucije s sedežem v Iranu, vključno z Iransko centralno banko ali katero koli podružnico ali hčerinsko družbo takšne kreditne ali finančne institucije, navedene v Prilogi IX, če predstavništvo, podružnica ali hčerinska družba ni delovala pred 26. julijem 2010.

Člen 25

Prepovedano je:

(a) državne obveznice ali obveznice z jamstvom države, izdane po 26. juliju 2010, neposredno ali posredno prodati naslednjim osebam, subjektom ali organom ali jih od njih kupiti:

(i) Iranu ali njegovi vladi ter njegovim organom javne uprave, korporacijam in agencijam;

(ii) kreditni ali finančni instituciji s sedežem v Iranu, vključno z Iransko centralno banko ali katero koli podružnico ali hčerinsko družbo takšne institucije iz Priloge IX;

(iii) fizični ali pravni osebi, subjektu ali organu, ki deluje v imenu ali po navodilih pravne osebe, subjekta ali organa iz točke (i) ali (ii);

(iv) pravni osebi, subjektu ali organu, ki je v lasti ali pod nadzorom osebe, subjekta ali organa iz točke (i), (ii) ali (iii);

(b) osebi, subjektu ali organu iz točke (a) zagotavljati posredniške storitve glede državnih obveznic ali obveznic z jamstvom države, izdanih po 26. juliju 2010;

(c) pomagati osebi, subjektu ali organu iz točke (a) z namenom izdaje državnih obveznic ali obveznic z jamstvom države, in sicer z zagotavljanjem posredniških storitev, oglaševanja ali drugih storitev v zvezi s takšnimi obveznicami.

Člen 26

1. Prepovedano je:

(a) zagotavljati zavarovanje ali pozavarovanje:

(i) Iranu ali njegovi vladi ter njegovim organom javne uprave, korporacijam in agencijam;

(ii) iranskemu podjetju; ali

(iii) fizični ali pravni osebi, subjektu ali organu, ki deluje v imenu ali po navodilih pravne osebe, subjekta ali organa iz točke (i) ali (ii);

(b) zavestno in namerno sodelovati v dejavnostih, katerih cilj ali učinek je izogibanje prepovedi iz točke (a).

2. Odstavek 1 se ne uporablja za opravljanje storitev zdravstvenega in potovalnega zavarovanja za posameznike.

3. Ta člen prepoveduje podaljševanje ali obnavljanje zavarovalnih ali pozavarovalnih pogodb, sklenjenih pred začetkom veljavnosti te uredbe, ne prepoveduje pa spoštovanja pogodb, sklenjenih pred začetkom njene veljavnosti.

Poglavje VIOmejitve prometa

Člen 27

1. Zaradi omejevanja prometa z blagom in tehnologijo na Skupnem seznamu vojaške opreme EU, katerih dobava, prodaja, prenos, izvoz ali uvoz je prepovedan s to uredbo, je treba pristojne carinske organe zadevne države članice o blagu, ki prihaja na carinsko območje Unije iz Irana ali z njega odhaja v Iran, obvestiti pred njegovim prihodom ali odhodom.

2. Pravila, ki urejajo obveznost zagotavljanja informacij pred prihodom in pred odhodom, zlasti glede spoštovanja rokov in zahtevanih podatkov, so določena v ustreznih določbah v zvezi z vstopnimi in izstopnimi skupnimi deklaracijami ter s carinskimi deklaracijami v Uredbi Sveta (EGS) št. 2913/92 z dne 12. oktobra 1992 o carinskem zakoniku Skupnosti[18] in Uredbi Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92[19].

3. Poleg tega oseba, ki iz Irana prinese blago na carinsko območje Unije ali ga z njega odnese v Iran, ali oseba, ki prevzema odgovornost za prevoz blaga v Iran ali iz njega, ali njeni zastopniki, izjavijo, ali gre za blago s Skupnega seznama vojaške opreme EU ali iz te uredbe, če je za njegov izvoz potrebno dovoljenje, pa navedejo podatke izdanega izvoznega dovoljenja.

4. Do 31. decembra 2010 se vstopne in izstopne skupne deklaracije ter potrebne dodatne navedbe iz odstavka 3 lahko predložijo v pisni obliki, pri tem pa se uporabijo trgovinski ali pristaniški podatki ali podatki o prevozu, če vsebujejo potrebne informacije.

5. Od 1. januarja 2011 se zahtevane dodatne informacije iz tega člena predložijo:

- za blago, vneseno na carinsko območje Unije, pisno dokazilo ali vstopno ali izstopno skupno deklaracijo, kar je ustrezneje; in

- za blago, odneseno s carinskega območja Unije, carinsko deklaracijo ali, kadar ta ni potrebna, izstopno skupno deklaracijo.

Člen 28

1. Državljanom držav članic ali z ozemelj držav članic je prepovedano opravljati storitve oskrbovanja z gorivom ali drugimi zalogami ali katere koli druge storitve za iranska plovila, če imajo izvajalci storitev informacije, vključno z informacijami pristojnih carinskih organov, temelječimi na informacijah pred prihodom ali odhodom iz prejšnjega člena, na podlagi katerih lahko utemeljeno domnevajo, da je na plovilih blago s Skupnega seznama vojaške opreme EU ali blago, katerega dobava, prodaja, prenos ali izvoz je prepovedan v skladu s to uredbo, razen če so takšne storitve potrebne iz humanitarnih razlogov.

2. Državljanom držav članic ali z ozemelj držav članic je prepovedano opravljati tehnična in vzdrževalna dela za iranska tovorna letala, če imajo izvajalci storitev informacije, vključno z informacijami pristojnih carinskih organov, temelječimi na informacijah pred prihodom ali odhodom iz prejšnjega člena, na podlagi katerih lahko utemeljeno domnevajo, da je na tovornih letalih blago s Skupnega seznama vojaške opreme EU, katerega dobava, prodaja, prenos ali izvoz je prepovedan v skladu s to uredbo, razen če so takšne storitve potrebne iz humanitarnih in varnostnih razlogov.

3. Prepovedi v odstavkih 1 in 2 se uporabljajo do pregleda tovora in njegove zaplembe ali po potrebi odstranitve, in sicer glede na posamezni primer.

Poglavje VIIOmejitve glede ugoditve določenim zahtevkom

Člen 29

1. V zvezi s pogodbami ali drugimi transakcijami, katerih izvedba je bila posredno ali neposredno, v celoti ali deloma ovirana zaradi ukrepov, uvedenih v skladu z Uredbo (ES) št. 423/2007 ali to uredbo, se ne ugodi nobenemu zahtevku – vključno z zahtevkom za nadomestilo škode ali podobnim zahtevkom te vrste, kot je odškodninski zahtevek ali zahtevek za uveljavljanje garancije, zlasti zahtevek za podaljšanje dospelosti obveznice, garancije ali jamstva, predvsem finančne garancije ali finančnega jamstva v kakršni koli obliki, ki ga zahtevajo:

(a) osebe, subjekti ali organi, s seznamov iz prilog VII, VIII in IX;

(b) katera koli druga oseba, subjekt ali organ v Iranu, vključno z vlado Irana;

(c) katera koli druga oseba, subjekt ali organ, ki deluje prek navedenih oseb, subjektov ali organov ali v njihovo korist.

2. Za izvajanje pogodbe ali transakcije tudi velja, da so nanjo vplivali ukrepi, naloženi z Uredbo (ES) št. 423/2007 ali s to uredbo, če obstoj ali vsebina zahtevka neposredno ali posredno izhaja iz navedenih ukrepov.

3. V vseh postopkih za uveljavitev zahtevka nosi dokazno breme, da izpolnitev zahtevka ni prepovedana z odstavkom 1, oseba, ki uveljavlja zahtevek.

4. Ta člen ne posega v pravico oseb, subjektov in organov iz odstavka 1 do sodne presoje zakonitosti neizpolnjevanja pogodbenih obveznosti v smislu Uredbe (ES) št. 423/2007 ali te uredbe.

Poglavje VIIISplošne in končne določbe

Člen 30

1. Ne glede na veljavna pravila glede poročanja, zaupnosti in poslovne skrivnosti fizične in pravne osebe, subjekti in organi:

(a) pristojnim organom držav članic, navedenim na seznamu spletnih strani v Prilogi V, kjer prebivajo ali imajo sedež, nemudoma predložijo vse informacije, ki olajšajo izvajanje te uredbe, kot so računi in zneski, zamrznjeni v skladu s členom 16, ter posredujejo te informacije Komisiji neposredno ali preko držav članic;

(b) sodelujejo s pristojnimi organi, navedenimi na seznamu spletnih strani v Prilogi V, pri vsakem preverjanju teh informacij.

2. Vse dodatne informacije, ki jih Komisija prejme neposredno, so na voljo zadevni državi članici.

3. Vse informacije, poslane ali prejete v skladu s tem členom, se uporabljajo samo za namene, za katere so bile poslane ali prejete.

Člen 31

1. Zamrznitev sredstev in gospodarskih virov ali odklonitev dajanja na voljo sredstev ali gospodarskih virov, izvedena v dobri veri, da je takšno dejanje v skladu s to uredbo, fizična ali pravna oseba ali subjekt ali organ, ki jo uveljavlja, ali njegovi predstojniki ali uslužbenci niso odgovorni za škodo, razen če se dokaže, da je bila zamrznitev ali zadržanje sredstev in gospodarskih virov posledica malomarnosti.

2. Fizične ali pravne osebe ali subjekti niso odgovorni za škodo zaradi kršitve prepovedi iz člena 5(1)(d) in 5(1)(e), člena 9(b), člena 15, člena 16(3), člena 25(1)(a) in člena 26, če niso vedeli ali niso imeli utemeljenega razloga za sum, da bi lahko njihovo ravnanje kršilo te prepovedi.

3. Če institucija ali oseba, za katero velja ta uredba, ali direktor ali zaposleni v takšni instituciji v dobri veri, kakor je predvideno v členih 21, 22 in 23, razkrije podatke iz členov 21, 22 in 23, institucija ali oseba oziroma njun direktor ali njuni zaposleni niso odgovorni za škodo.

Člen 32

Komisija in države članice druga drugo nemudoma obvestijo o ukrepih, sprejetih v skladu s to uredbo, in druga drugi posredujejo vse druge ustrezne informacije v zvezi s to uredbo, s katerimi razpolagajo, zlasti podatke glede problemov kršenja in izvrševanja ter glede sodb, ki so jih izdala nacionalna sodišča.

Člen 33

1. Komisija:

(a) spremeni Prilogo II na podlagi ugotovitev bodisi Odbora za sankcije bodisi Varnostnega sveta Združenih narodov ali na podlagi podatkov, ki so jih predložile države članice;

(b) spremeni Prilogo IV na podlagi podatkov, ki so jih predložile države članice;

(c) spremeni Prilogo V na podlagi informacij, ki so jih predložile države članice;

(d) spremeni Prilogo VII na podlagi odločitev, ki jih je sprejel bodisi Varnostni svet Združenih narodov bodisi Odbor za sankcije.

2. Svet s kvalificirano večino glasov sestavi, pregleda in spremeni seznam oseb, subjektov in organov iz člena 16(2) v skladu z odločitvami Sveta v zvezi s Prilogo II k Sklepu Sveta 2010/413/SZVP. Seznam iz Priloge VIII se pregleduje v rednih časovnih presledkih, in sicer vsaj vsakih 12 mesecev.

3. Komisija in Svet v skladu z odstavkom 1(d) in odstavkom 2 zadevni fizični ali pravni osebi, subjektu ali organu sporoči posebne razloge v zvezi z odločitvijo v posamezni zadevi ter ji/mu omogoči, da izrazi svoje mnenje o zadevi. Če so predložene pripombe, Komisija ali Svet pregleda svoj sklep in o tem ustrezno obvesti zadevno osebo, subjekt ali organ.

4. Komisija obdeluje osebne podatke z namenom opravljanja svojih nalog, ki jih ima po tej uredbi. Te naloge vključujejo:

(a) pripravo sprememb Priloge VII k tej uredbi;

(b) vključitev vsebine prilog VII in VIII na elektronski prečiščeni seznam oseb, skupin in subjektov, za katere veljajo finančne sankcije EU, ki je na voljo na spletni strani Komisije[20];

(c) obdelavo podatkov v zvezi z razlogi za uvrstitev na seznam ter

(d) obdelavo podatkov o učinku ukrepov te uredbe, kot so vrednost zamrznjenih sredstev in informacije o dovoljenjih, ki so jih izdali pristojni organi.

5. Svet obdeluje osebne podatke zaradi opravljanja svojih nalog, ki jih ima po tej uredbi. Te naloge vključujejo:

(a) pripravo sprememb Priloge VIII k tej uredbi ter

(b) obdelavo podatkov v zvezi z razlogi za uvrstitev na seznam.

6. Svet in Komisija lahko ustrezne podatke v zvezi s kaznivimi dejanji, ki jih storijo fizične osebe s seznama, ter s kazenskimi obsodbami teh oseb ali varnostnimi ukrepi v zvezi z njimi obdelujeta samo, kolikor je tovrstna obdelava potrebna za pripravo razlogov za uvrstitev na seznam in pregled mnenj glede njih, ki jih izrazi zadevna fizična oseba, pri čemer je treba upoštevati ustrezne zaščitne ukrepe. Tovrstni podatki se ne razkrijejo javnosti in se ne izmenjujejo.

7. V tej uredbi so enote Sveta in Komisije iz Priloge V določene za „upravljavca“ zadevne institucije v smislu člena 2(d) Uredbe (ES) št. 45/2001, da se zadevnim fizičnim osebam omogoči izvrševanje pravic, ki jih imajo v skladu z Uredbo (ES) št. 45/2001.

Člen 34

1. Države članice določijo pravila o kaznih za kršitve te uredbe in sprejmejo vse ukrepe, potrebne za zagotovitev njihovega izvajanja. Predvidene kazni so učinkovite, sorazmerne in odvračilne.

2. Države članice po začetku veljavnosti te uredbe nemudoma obvestijo Komisijo o teh pravilih in jo obveščajo o vseh naknadnih spremembah.

Člen 35

1. Države članice imenujejo pristojne organe iz te uredbe in jih določijo na seznamu spletnih strani v Prilogi V. Države članice Komisijo uradno obvestijo o vseh spremembah naslovov na seznamu spletnih strani iz Priloge V, preden takšne spremembe začnejo veljati.

2. Države članice po začetku veljavnosti te uredbe Komisijo nemudoma obvestijo o svojih pristojnih organih, vključno s kontaktnimi podatki navedenih pristojnih organov, in jo obveščajo o vseh naknadnih spremembah.

3. Kadar ta uredba določa obveznost uradnega obveščanja Komisije, sporočanja ali druge vrste komuniciranja z njo, se za tako komunikacijo uporabljajo naslov in drugi kontaktni podatki, ki so navedeni v Prilogi V.

Člen 36

Ta uredba se uporablja:

(a) na ozemlju Unije, vključno z njenim zračnim prostorom;

(b) na vseh letalih ali vseh plovilih, ki so v pristojnosti držav članic;

(c) za vse osebe na ozemlju ali zunaj ozemlja Unije, ki imajo državljanstvo države članice;

(d) za vse pravne osebe, subjekte ali organe, ki so vključeni v katero od držav članic ali ustanovljeni po njeni zakonodaji;

(e) za vse pravne osebe, subjekte ali organe v zvezi z vsakim poslom, opravljenim v celoti ali delno znotraj Unije.

Člen 37

Uredba (ES) št. 423/2007 se razveljavi. Sklicevanje na razveljavljeno uredbo se razlaga kot sklicevanje na to uredbo.

Člen 38

Ta uredba začne veljati na dan objave v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju, […]

Za Svet

Predsednica […]

PRILOGA I

DEL A

Blago in tehnologija iz člena 2(1)(a), člena 2(2), člena 4 ter člena 5(1)(b) in 5(1)(d)

Ta priloga obsega vse blago in tehnologijo iz Priloge I k Uredbi (ES) št. 428/2009, kot sta določena v njej, razen naslednjega blaga in tehnologije:

Blago in tehnologija iz Priloge I k Uredbi (ES) št. 428/2009 | Opis |

5A001 | Telekomunikacijski sistemi, oprema, komponente in pribor: a. Kakršna koli vrsta telekomunikacijske opreme, ki ima katero koli od naslednjih značilnosti, funkcij ali lastnosti: 1. je posebej izdelana tako, da prenese prehodne elektronske učinke ali elektromagnetne impulze, ki nastanejo pri jedrski eksploziji; 2. je posebej utrjena proti gama, nevtronskemu ali ionskemu sevanju; ali 3. je posebej izdelana za delovanje zunaj temperaturnega obsega od 218 K (-55°C) do 397 K (124°C); Opomba: Točka 5A001.a.3 se uporablja le za elektronsko opremo. Opomba: Predmet nadzora v točkah 5A001.a.2 in 5A001.a.3 ni oprema, ki je izdelana ali prirejena za uporabo na satelitih. b. Telekomunikacijski sistemi in oprema ter posebej izdelane komponente in pribor zanje, ki imajo katero koli od naslednji značilnosti, funkcij ali lastnosti: 1. so brezkabelski podvodni komunikacijski sistemi s katero koli od naslednjih značilnosti: a. imajo akustično nosilno frekvenco zunaj obsega od 20 kHz do 60 kHz; b. uporabljajo elektromagnetno nosilno frekvenco pod 30 kHz; c. uporabljajo tehnike vodenja z elektronskim žarkom; ali d. uporabljajo „laserje“ ali svetleče diode (LED) z izhodno valovno dolžino večjo od 400 nm in manjšo od 700 nm v „lokalnem omrežju“; 2. so radijska oprema, ki deluje v frekvenčnem pasu od 1,5 MHz do 87,5 MHz in ima vse naslednje značilnosti: a. avtomatsko predvidevanje in izbor frekvenc ter „skupno hitrost digitalnega prenosa“ na kanal za optimizacijo prenosa; ter b. ima konfiguracijo linearnega ojačevalnika moči z zmožnostjo hkratne podpore več signalov pri izhodni moči 1 kW ali več v frekvenčnem pasu od 1,5 MHz ali več, vendar pod 30 MHz ali pa 250 W ali več v frekvenčnem pasu od 30 MHz ali več, vendar ne preko 87,5 MHz, nad „trenutno pasovno širino“ ene oktave ali več in z izhodno harmonsko in popačeno vsebino, boljšo od -80 dB; 3. so radijska oprema, ki uporablja tehnike „razširjenega spektra“, vključno s tehnikami „frekvenčnih skokov“, razen tistih, ki so določene v 5A001.b.4, in ima vse naslednje značilnosti: a. uporablja kode razširjanja, ki jih lahko programira uporabnik; ali b. skupna oddana pasovna širina je 100 ali večkrat večja od pasovne širine kateregakoli informacijskega kanala nad 50 kHz; Opomba: Predmet nadzora v točki 5A001.b.3.b. ni radijska oprema, izdelana posebej za uporabo v civilnih celičnih sistemih radijske komunikacije. Opomba: Predmet nadzora v točki 5A001.b.3 ni nadzorna oprema, izdelana za delovanje pri izhodni moči 1 W ali manj. 4. so radijska oprema, ki uporablja modulacijske tehnike, in ima kode za kanaliziranje, kode za premešavo, ali identifikacijske kode omrežja ki jih lahko programira uporabnik in imajo katero koli od naslednjih značilnosti: a. pasovno širino večjo od 500 MHz; ali b. „delno pasovno širino“ 20 % ali več; 5. so digitalno krmiljen radijski sprejemnik, ki ima vse naslednje značilnosti: a. več kot 1 000 kanalov; b. „preklopni čas frekvenc“ je manj kot 1 ms; c. možnost avtomatskega iskanja ali skeniranja dela elektromagnetnega spektra; ter d. zmožnost prepoznavanja sprejetih signalov ali tipa oddajnika; ali Opomba: Predmet nadzora v točki 5A001.b.5 ni radijska oprema, izdelana posebej za uporabo v civilnih celičnih sistemih radijske komunikacije. 6. izkoriščajo funkcije digitalne „obdelave signalov“ za ,kodiranje govora‘ na izhodne podatkovne hitrosti manj kot 2 400 bit/s. Tehnični opombi: 1. Pri spremenljivih hitrostih ,kodiranja govora‘ 5A001.b.6. velja za ,kodiranje‘ nepretrganega ,govora‘. 2. Za namene 5A001.b.6. je ,kodiranje govora‘ opredeljeno kot tehnika odvzemanja vzorcev človeškega glasu in potem pretvarjanja teh vzorcev v digitalni signal ob upoštevanju posebnih značilnosti človeškega govora. c. Optični komunikacijski kabli, optična vlakna in pribor: 1. optična vlakna dolžine več kot 500 m, za katera proizvajalec navaja, da vzdržijo ,preskus‘ natezne obremenitve 2 x 109 N/m2 ali več; Tehnična opomba: ,Preskus‘: sprotno ali ločeno testiranje, ki dinamično uporablja predpisano natezno obremenitev na vlaknu dolžine 0,5 do 3 m pri hitrosti 2 do 5 m/s, medtem ko vlakno teče med vitli premera približno 150 mm. Temperatura okolja je 293 K (20 °C) in relativna vlažnost 40 %. Za izvedbo preskusa je mogoče uporabiti enakovredne nacionalne standarde. 2. optični kabli in pribor, izdelani za podvodno uporabo; Opomba: Predmet nadzora v točki 5A001.c.2 niso standardni civilni telekomunikacijski kabli in pribor. Opomba 1: Glede centralnih podvodnih kablov in priključkov zanje glej 8A002.a.3. Opomba 2: Glede optičnih prežem ladijskih trupov ali priključkov glej točko 8A002.c. d. „Elektronsko vodljivi fazni antenski nizi“, ki delujejo nad 31,8 GHz; Opomba: Predmet nadzora v točki 5A001.d. niso „elektronsko vodljivi fazni antenski nizi“ za pristajalne sisteme z instrumenti, ki ustrezajo standardom ICAO glede mikrovalovnih pristajalnih sistemov (MLS). e. Radijska oprema za iskanje smeri, ki deluje pri frekvencah nad 30 MHz in ki ima vse naslednje značilnosti, in posebej zanjo izdelane komponente: 1. „trenutno pasovno širino“ 10 MHz ali več; ter 2. sposobnost poiskati smer povezave (Line of Bearing – LOB) za nesodelujoče radijske oddajnike z dolžino signala manj kot 1 ms; f. Oprema za motenje, posebej izdelana ali prirejena za namerno in selektivno motenje, odbijanje, prepovedovanje, slabšanje ali odvračanje mobilnih telekomunikacijskih storitev, ki izvaja katero koli od naslednjih funkcij in ima posebej za ta namen izdelane sestavne dele: 1. simulacijo funkcij opreme radijskega dostopovnega omrežja (Radio Access Network – RAN); 2. zaznavanje in izkoriščanje posebnih značilnosti uporabljenega protokola mobilnih telekomunikacij (npr. GSM). ali 3. izkoriščanje posebnih značilnosti uporabljenega protokola mobilnih telekomunikacij (npr. GSM). Opomba: Za opremo za motenje sistema za globalno satelitsko navigacijo (GNSS) glej nadzor vojaškega blaga. g. Pasivni koherentni lokacijski sistemi (PCL) ali oprema, posebno izdelana za odkrivanje premičnih predmetov in njihovo sledenje z merjenjem odsevov ambientalnih valov radijske frekvence neradarskih oddajnikov: Tehnična opomba: Neradarski oddajniki lahko zajemajo radijske ali televizijske postaje ali postaje celične telekomunikacije. Opomba: Predmet nadzora v točki 5A001.g niso: a. radioastronomska oprema; ali b. sistemi ali oprema, ki zahtevajo radijsko oddajanje iz cilja. h. Elektronska oprema, izdelana ali prilagojena za predčasno aktiviranje ali preprečitev sprožitve radijsko vodenih improviziranih ubojnih sredstev (RCIED). Opomba: GLEJ TUDI NADZOR VOJAŠKEGA BLAGA. |

5A002 | Sistemi za „informacijsko varnost“, oprema in komponente zanje: a. Sistemi, oprema, „elektronski sklopi“ za določene aplikacije, moduli in integrirana vezja za „informacijsko varnost“ ter druge posebej zanje izdelane komponente: Opomba: Glede nadzora opreme za sprejem v globalnih satelitskih navigacijskih sistemih (GNSS), ki vsebuje ali uporablja dešifriranje (tj. GPS ali GLONASS), glej točko 7A005. 1. izdelani ali prirejeni za uporabo „kriptografije“, ki uporablja digitalne tehnike za izvajanje katere koli kriptografske funkcije, razen prepoznavanja ali digitalnega podpisa, in ki imajo katero koli od naslednjih značilnosti: Tehnične opombe: 1. Funkcije prepoznavanja in digitalnega podpisa vključujejo funkcijo upravljanja njihovega ključa. 2. Prepoznavanje vključuje vse vidike kontrole pristopa, kadar ne obstaja enkripcija datotek ali besedila, razen tistih, ki se navezujejo na varovanje gesel, osebnih identifikacijskih številk (PIN) ali podobnih podatkov za preprečevanje nepooblaščenega pristopa. 3. „Kriptografija“ ne vključuje „nespremenljivega“ stiskanja podatkov ali tehnik kodiranja. Opomba: Točka 5A002.a.1 vključuje opremo, izdelano ali prirejeno za uporabo „kriptografije“, ki uporablja analogne principe, če je uporabljena skupaj z digitalno tehniko. a. „simetrični algoritem“ z dolžino ključa več kot 56 bitov; ali b. „asimetrični algoritem“, pri katerem varnost algoritma temelji na: 1. faktorizaciji celih števil nad 512 bitov (npr. RSA); 2. izračunu skritih logaritmov v multiplikativni skupini končnega polja, večjega od 512 bitov (npr. Diffie-Hellman nad Z/pZ); ali 3. skritih logaritmih v skupini, razen tistih iz točke 5A002.a.1.b.2 nad 112 bitov (npr. Diffie-Hellman nad eliptično krivuljo); 2. izdelani ali prirejeni za izvajanje kriptoanalitičnih funkcij; 3. se ne uporabljajo; 4. posebej izdelani ali prirejeni za zmanjševanje nevarnih emanacij signalov, ki nosijo podatke v meri, večji od potrebne za zdravstvene in varnostne standarde ter standarde elektromagnetne interference; 5. izdelani ali prirejeni za uporabo kriptografskih tehnik za izdelavo kode za razširjanje „razprostrtih“ sistemov, razen tistih, ki so opredeljeni v 5A002.a.6 vključno s skočno kodo za sisteme „frekvenčnih skokov“; 6. izdelani ali prirejeni za uporabo kriptografskih tehnik za izdelavo kod za kanaliziranje, kod za premešavo ali identifikacijskih kod za omrežja, za sisteme, ki uporabljajo ultra širokopasovne tehnike modulacije in imajo katero koli od naslednjih značilnosti: a. pasovno širino večjo od 500 MHz; ali b. „delno pasovno širino“ 20 % ali več; 7. ne-kriptografski varnostni sistemi in naprave za informacijsko-komunikacijsko tehnologijo (IKT), ki imajo potrdilo Common Criteria Evaluation Assurance Level, višje od stopnje EAL-6, ali enakovredno potrdilo; 8. komunikacijski kabelski sistemi, izdelani ali prirejeni za uporabo mehanskih, električnih ali elektronskih sredstev za odkrivanje tajnih vdorov; 9. izdelani ali prirejeni za uporabo „kvantne kriptografije“. Tehnična opomba: „Kvantna kriptografija“ je poznana tudi kot distribucija kvantnih ključev (Quantum Key Distribution – QKD). Opomba: Predmet nadzora v točki 5A002 niso: a. „personalizirane pametne kartice“, ki imajo katero koli od naslednjih značilnosti: 1. katerih kriptografska zmožnost je omejena na uporabo v opremi ali sistemih, ki so izključeni iz nadzora po točkah od b. do g. te opombe; ali 2. programov za splošno javno uporabo, kjer kriptografska zmožnost ni dostopna uporabnikom, je pa posebej izdelana in omejena, tako da omogoča varovanje osebnih podatkov, ki jih vsebuje; Opomba: Če ima „personalizirana pametna kartica“ več funkcij, se nadzorni status vsake funkcije ugotavlja posebej. b. oprema za sprejem radijskih oddaj, naročniške televizije ali podobnih oddaj za omejeni krog gledalcev, brez digitalne enkripcije, razen tiste, ki se uporablja izključno za pošiljanje računov ali podatkov v zvezi s programi nazaj ponudniku oddaj; c. oprema, pri kateri kriptografske zmožnosti uporabniku niso dostopne in ki je posebej izdelana in omejena na katerega koli od naslednjih primerov: 1. uničenje proti kopiranju zaščitene „programske opreme“; 2. dostop do: a. proti kopiranju zaščitenih vsebin na nosilcih, ki omogočajo samo branje; ali b. podatkov, shranjenih v kodirani obliki na nosilcu (npr. v zvezi z varstvom pravic intelektualne lastnine), če je nosilec v javni prodaji v enakih izvodih; 3. enkratno kopiranje avtorsko zaščitenih avdio in video podatkov; ali 4. enkripcija in/ali dešifriranje za varstvo knjižnic, atributov oblik ali sorodnih podatkov za projektiranje polprevodniških naprav ali integriranih vezij; d. kriptografska oprema, ki je posebej izdelana in omejena za bančno rabo ali za ,denarne transakcije‘; Tehnična opomba: ,Denarne transakcije‘ iz opombe (d) v točki 5A002 vključujejo zbiranje in poravnavanje voznin ali kreditnih funkcij. e. prenosni ali mobilni radiotelefoni za civilno rabo (npr. za uporabo v komercialnih celičnih sistemih radijske komunikacije), s katerimi enkriptiranih podatkov ni mogoče prenesti neposredno na drug radiotelefon ali opremo (ki ni oprema radijskega dostopovnega omrežja (RAN)), ravno tako pa z njimi ni mogoč prenos šifriranih podatkov preko opreme RAN (npr. krmilnik radijskega omrežja (Radio Network Controller – RNC) ali krmilnik baznih postaj (Base Station Controller – BSC); f. oprema za brezvrvične telefone, ki ne zmorejo enkripcije med koncema, če je po specifikaciji proizvajalca največji domet neojačane brezvrvične operacije (tj. posameznega skoka med terminalom in domačo bazno postajo) manjši od 400 metrov; ali g. prenosni ali mobilni radiotelefoni ter podobne brezžične končne naprave (client wireless devices) za civilno rabo, ki uporabljajo izključno objavljene ali komercialne kriptografske standardne postopke (z izjemo protipiratskih funkcij, te so lahko tudi neobjavljene) in ki izpolnjujejo pogoje iz odstavkov (b) do (d) opombe o kriptografiji (opomba 3 v delu 2 skupine 5), prilagojeni za specifično uporabo v civilni industriji, in sicer na ta način, da njihove značilnosti ne vplivajo na kriptografsko funkcionalnost teh prvotnih nespremenjenih naprav; h. oprema, izdelana posebej za vzdrževanje prenosnih ali mobilnih radiotelefonov ali podobnih končnih brezžičnih naprav, ki izpolnjujejo določbe Opombe o kriptografiji (opomba 3 v delu 2 skupine 5), če oprema za vzdrževanje izpolnjuje vse naslednje pogoje: 1. uporabnik opreme ne more zlahka spremeniti kriptografske funkcije opreme za vzdrževanje; 2. oprema za vzdrževanje je izdelana tako, da jo je mogoče namestiti brez obsežne nadaljnje pomoči dobavitelja in 3. oprema za vzdrževanje ne more spremeniti kriptografske funkcije vzdrževane naprave; i. oprema brezžičnega „zasebnega omrežja“, ki uporablja izključno objavljene ali komercialne kriptografske standardne postopke, če je po specifikaciji proizvajalca kriptografska zmožnost omejena na nominalno območje delovanja, ki ne presega 30 metrov. |

5B001 | Oprema za testiranje telekomunikacijskih sistemov, za njihovo pregledovanje in proizvodnjo, komponente in pribor: a. oprema in posebej zanjo izdelane komponente in pribor, posebej izdelani za „razvoj“, „proizvodnjo“ ali „uporabo“ opreme, funkcij ali lastnosti iz točke 5A001; Opomba: Predmet nadzora v točki 5B001.a. ni optična oprema za karakterizacijo. b. oprema in posebej zanjo izdelane komponente ali pribor, izdelani posebej za „razvoj“ kateregakoli izmed naslednjih telekomunikacijskih oddajnih sistemov ali preklopnih sistemov: 1. oprema, ki uporablja digitalne tehnike, izdelane za delovanje s „skupno hitrostjo digitalnega prenosa“ več kot 15 Gbit/s; Tehnična opomba: Za preklopno opremo se „skupna hitrost digitalnega prenosa“ meri na najhitrejših vratih ali liniji. 2. oprema, ki uporablja „laser“ in ima katero koli od naslednjih značilnosti: a. valovno dolžino oddaje več kakor 1 750 nm; b. izvajanje „optičnega ojačanja“ z uporabo s prazeodimom ojačenih fluoridnih optičnih ojačevalnikov (PDFFA); c. uporablja tehnike koherentnega optičnega prenosa ali koherentnega optičnega prepoznavanja (imenovane tudi optične heterodinske ali homodinske tehnike); ali d. uporablja analogne tehnike in ima pasovno širino več kakor 2,5 GHz; Opomba: Predmet nadzora v točki 5B001.b.2.d. ni nadzorna oprema, izdelana posebej za „razvoj“ komercialnih televizijskih sistemov. 3. oprema z „optičnim preklopom“; 4. radijska oprema, ki uporablja tehnike kvadraturne amplitudne modulacije (QAM) nad ravnjo 256; ali 5. oprema, ki uporablja „signalizacijo po skupnem kanalu“ in ki deluje v nepovezanem načinu. |

5B002 | Oprema za testiranje, pregledovanje in „proizvodnjo“ za „informacijsko varnost“: a. oprema, izdelana posebej za „razvoj“ in „proizvodnjo“ opreme iz točke 5A002 ali 5B002.b.; b. merilna oprema, izdelana posebej za merjenje in vrednotenje funkcij „informacijske varnosti“ opreme iz točke 5A002 ali „programske opreme“ iz točke 5D002.a. ali 5D002.c.. |

5D001 | Naslednja „programska oprema“: a. „programska oprema“, izdelana ali prirejena posebej za „razvoj“, „proizvodnjo“ ali „uporabo“ opreme, funkcij ali značilnosti iz točke 5A001; b. „programska oprema“, posebej izdelana ali prirejena za podporo „tehnologiji“ iz točke 5E001; c. posebna „programska oprema“, izdelana ali prirejena posebej tako, da ima značilnosti, funkcije ali lastnosti opreme iz točk 5A001 ali 5B001; d. „programska oprema“, izdelana ali prirejena posebej za „razvoj“ katere koli izmed naslednjih vrst opreme za telekomunikacijske prenose ali preklopne opreme: 1. opreme, ki uporablja digitalne tehnike, izdelane za delovanje s „skupno hitrostjo digitalnega prenosa“ več kot 15 Gbit/s; Tehnična opomba: Za preklopno opremo se „skupna hitrost digitalnega prenosa“ meri na najhitrejših vratih ali liniji. 2. opreme, ki uporablja „laser“ in ima katero koli od naslednjih značilnosti: a. valovno dolžino oddaje več kakor 1 750 nm; ali b. uporablja analogne tehnike in ima pasovno širino več kakor 2,5 GHz; Opomba: Predmet nadzora v točki 5D001.d.2.b. ni „programska oprema“, izdelana ali prirejena posebej za „razvoj" komercialnih televizijskih sistemov. 3. opreme z „optičnim preklopom“; ali 4. radijske opreme, ki uporablja tehnike kvadraturne amplitudne modulacije (QAM) nad ravnjo 256. |

5D002 | Naslednja „programska oprema“: a. „programska oprema“, izdelana ali prirejena posebej za „razvoj“, „proizvodnjo“ ali „uporabo“ opreme iz točke 5A002 ali „programske opreme“ iz točke 5D002.c; b. „programska oprema“, posebej izdelana ali prirejena za podporo „tehnologiji“ iz točke 5E002; c. posebna „programska oprema“: 1. „programska oprema“, ki ima lastnosti ali izvaja ali simulira funkcije opreme iz točke 5A002; 2. „programska oprema“ za preverjanje „programske opreme“ iz točke 5D002.c.1. Opomba: Predmet nadzora v točki 5D002 ni „programska oprema“: a. „programska oprema, potrebna za „uporabo“ opreme, izključene iz nadzora na podlagi opombe k točki 5A002; b. „programska oprema“, ki omogoča katero koli od funkcij opreme, izključeno iz nadzora na podlagi opombe k točki 5A002. |

5E001 | Naslednja „tehnologija“: a. „tehnologija“, ki je v skladu s Splošno opombo o tehnologiji namenjena za „razvoj“, „proizvodnjo“ ali „uporabo“ (razen delovanja) opreme, funkcij ali značilnosti iz točke 5A001 ali „programska oprema“ iz točke 5D001.a.; b. Naslednja posebna „tehnologija“: 1. „potrebna“ „tehnologija“ za „razvoj“ ali „proizvodnjo“ telekomunikacijske opreme, izdelane posebej za uporabo v satelitih; 2. „tehnologija“ za „razvoj“ ali „uporabo“ „laserskih„ komunikacijskih tehnik z zmožnostjo avtomatske izsleditve in sledenja signalov ter vzdrževanja komunikacij skozi zunajatmosferski ali podpovršinski (vodni) medij; 3. „tehnologija“ za „razvoj“ digitalnih prenosnih radijskih sprejemnih naprav osnovne postaje, kateri se lahko s spremembo „programske opreme“ spremeni sposobnost sprejemanja, ki omogoča večpasovno, večkanalno, multimodalno, multiprotokolno delovanje ali delovanje z algoritmom večkratnega kodiranja; 4. „tehnologija“ za „razvoj“ tehnik „razširjenega spektra“, vključno s tehnikami „frekvenčnih skokov“; c. „tehnologija“, ki je v skladu s Splošno opombo o tehnologiji namenjena za „razvoj“ ali „proizvodnjo“ s katero koli od naslednjih značilnosti: 1. oprema, ki uporablja digitalne tehnike, izdelane za delovanje s „skupno hitrostjo digitalnega prenosa“ več kot 15 Gbit/s; Tehnična opomba: Za preklopno opremo se „skupna hitrost digitalnega prenosa“ meri na najhitrejših vratih ali liniji. 2. oprema, ki uporablja „laser“ in ima katero koli od naslednjih značilnosti: a. ima valovno dolžino oddaje več kakor 1 750 nm; b. izvaja „optičnega ojačanja“ z uporabo s prazeodimom ojačanih fluoridnih optičnih ojačevalnikov (PDFFA); c. uporablja tehnike koherentnega optičnega prenosa ali koherentnega optičnega prepoznavanja (imenovane tudi optične heterodinske ali homodinske tehnike); d. uporablja tehnike multipleksne delitve valovnih dolžin z optičnih nosilcev z razmikom, manjšim kot 100 GHz; ali e. uporablja analogne tehnike in ima pasovno širino več kakor 2,5 GHz; Opomba: Predmet nadzora v točki 5E001.c.2.e. ni „tehnologija“ za „razvoj“ ali „proizvodnjo“ komercialnih televizijskih sistemov. Opomba: Za „tehnologijo“ za „razvoj“ ali proizvodnjo ne-telekomunikacijske opreme, ki uporablja laser, glej 6E. 3. oprema z „optičnim preklopom“; 4. radijska oprema s katero koli od naslednjih značilnosti: a. tehnikami kvadraturne amplitudne modulacije (QAM) nad ravnjo 256; b. deluje pri vhodnih ali izhodnih frekvencah nad 31,8 GHz; ali Opomba: Predmet nadzora v točki 5E001.c.4.b. ni „tehnologija“ za „razvoj“ ali „proizvodnja“ opreme, izdelane ali prirejene za delovanje v katerem koli frekvenčnem pasu, ki je „dodeljen po ITU“ za storitve radijske komunikacije, ne pa za radijsko določanje. c. deluje v frekvenčnem pasu od 1,5 MHz do 87,5 MHz in vsebuje prilagodilne tehnike, ki zagotavljajo več kot 15 dB potlačenja motečega signala; 5. oprema, ki uporablja „signalizacijo po skupnem kanalu“ in ki deluje v nepovezanem načinu; ali 6. mobilna oprema, ki ima vse naslednje značilnosti: a. deluje pri optični valovni dolžini med 200 nm ali več in 400nm ali manj ter b. deluje kot „lokalno omrežje“; d. „tehnologija“ v skladu s Splošno opombo o tehnologiji za „razvoj“ ali „proizvodnjo“ ojačevalnikov z mikrovalovnimi monolitnimi integriranimi vezji (MMIC), ki so posebej izdelani za telekomunikacije in imajo katero koli od naslednjih značilnosti: 1. naznačeni so za delovanje pri frekvencah, večjih kot 3,2 GHz do vključno 6 GHz in s povprečno izhodno močjo, večjo od 4 W (36 dBm), z „delno pasovno širino“, večjo kot 15 %; 2. naznačeni so za delovanje pri frekvencah, večjih kot 6 GHz do vključno 16 GHz in s povprečno izhodno močjo večjo od 1 W (30 dBm), z „delno pasovno širino“, večjo kot 10 %; 3. naznačeni so za delovanje pri frekvencah, večjih kot 16 GHz do vključno 31,8 GHz in s povprečno izhodno močjo večjo od 0,8 W (29 dBm), z „delno pasovno širino“, večjo kot 10 %; 4. naznačeni so za obratovanje pri frekvencah, večjih kot 31,8 GHz do vključno 37,5 GHz; 5. naznačeni so za delovanje pri frekvencah, večjih kot 37,5 GHz do vključno 43,5 GHz, in s povprečno izhodno močjo, večjo od 0,25 W (24 dBm), z „delno pasovno širino“, večjo kot 10 %; ali 6. naznačeni so za delovanje pri frekvencah, večjih od 43,5 GHz; e. „tehnologija“ v skladu s Splošno opombo o tehnologiji za „razvoj“ ali „proizvodnjo“ elektronskih naprav in vezij, ki so izdelani posebej za telekomunikacije in vsebujejo komponente iz „superprevodnih“ materialov, izdelanih posebej za delovanje pri temperaturah pod „kritično temperaturo“ vsaj ene od „superprevodnih“ komponent, ter imajo katero koli od naslednjih značilnosti: 1. tokovno preklapljanje za digitalna vezja s „superprevodniškimi“ vrati, pri katerih je zmnožek zakasnitve na ena vrata (v sekundah) in izgube moči na vrata (v vatih) manjši od 10-14 J; ali 2. frekvenčna selektivnost pri vseh frekvencah z uporabo resonančnih vezij s kvaliteto Q, večjo od 10 000. |

5E002 | „Tehnologija“ v skladu s Splošno opombo o tehnologiji za „razvoj“, „proizvodnjo“ ali „uporabo“ opreme iz točk 5A002, 5B002 ali „programske opreme“ iz točk 5D002.a. ali 5D002.c. |

DEL B

Člen 6 velja za naslednje blago:

Točka Priloge I | Opis |

0A001 | „Jedrski reaktorji“ in posebej konstruirana ali izdelana oprema ter sestavni deli zanjo: a. „jedrski reaktorji“; b. kovinske posode ali njihovi glavni tovarniško izdelani deli, vključno z glavo reaktorske tlačne posode, ki so posebej konstruirani ali izdelani tako, da lahko vsebujejo sredico „jedrskega reaktorja“; c. oprema, ki je posebej konstruirana ali izdelana za vstavljanje ali odstranjevanje goriva v „jedrskem reaktorju“; d. kontrolne palice, ki so posebej konstruirane ali izdelane za nadzor cepitvenega procesa v „jedrskem reaktorju“, vključno s podpornimi in obesnimi deli ter pogonskimi mehanizmi in vodili za kontrolne palice; e. tlačne cevi, ki so posebej konstruirane ali izdelane za vstavitev gorivnih elementov in primarnega hladila v „jedrskem reaktorju“ pri delovnem tlaku nad 5,1 MPa; f. kovinski cirkonij in cirkonij v zlitinah, v obliki cevi ali snopov cevi, kjer je masno razmerje med hafnijem in cirkonijem manjše od 1:500, in ki so posebej konstruirane ali izdelane za uporabo v „jedrskih reaktorjih“; g. črpalke, ki so posebej konstruirane ali izdelane za kroženje primarnega hladila v „jedrskih reaktorjih“; h. ,notranji deli jedrskega reaktorja‘, ki so posebej izdelani ali pripravljeni za uporabo v „jedrskih reaktorjih“, vključno z nosilnimi stebri za sredico, gorilnimi kanali, termičnimi ščiti, loputami, mrežnimi podpornimi ploščami sredice reaktorja in mešalnimi ploščami; Opomba: Pojem ,notranji deli jedrskega reaktorja‘ v točki 0A001.h. pomeni kateri koli glavni element znotraj reaktorske posode, ki ima eno ali več pomožnih nalog, kakor je na primer podpora sredice, vzdrževanje položaja gorivnih elementov, usmerjanje toka primarnega hladila, zagotavljanje radiacijske zaščite za reaktorsko posodo in omogočanje postavitve merilnih instrumentov v sredici. i. toplotni izmenjevalniki (uparjalniki), ki so posebej izdelani ali pripravljeni za uporabo v primarnem hladilnem sredstvu „jedrskega reaktorja“; j. instrumenti za detekcijo nevtronov in merilni instrumenti, ki so posebej konstruirani ali izdelani za določanje nevtronskega toka v sredici „jedrskega reaktorja“. |

0C002 | „Posebni cepljivi materiali“ Opomba: Če masa materiala, uporabljenega v senzorjih merilnih instrumentov, znaša štiri „efektivne grame“ ali manj, material ni predmet nadzora v točki 0C002. |

PRILOGA II

Blago in tehnologija iz člena 2(1)(a), člena 2(3), člena 4 ter člena 5(1)(b) in 5(1)(d)

UVODNE OPOMBE

1. Če ni navedeno drugače, gre pri referenčnih številkah v stolpcu „Opis“ za napotitve na opis blaga in tehnologije z dvojno rabo iz Priloge I k Uredbi (ES) št. 428/2009.

2. Referenčna številka v stolpcu „Sorodno blago in tehnologija iz Priloge I k Uredbi (ES) št. 428/2009“ pomeni, da značilnosti predmeta, opisane v stolpcu „Opis“, ne ustrezajo povsem parametrom iz opisa blaga oziroma tehnologije z dvojno rabo, za katero gre pri napotitvi.

3. Opredelitve pojmov med ,enojnimi narekovaji‘ so navedene v tehnični opombi ob zadevnem predmetu.

4. Opredelitve pojmov med „dvojnimi narekovaji“ so navedene v Prilogi I k Uredbi (ES) št. 428/2009.

Splošne opombe

1. Predmet prepovedi iz te priloge ne sme biti izvožen v obliki neprepovedanega blaga (vključno s postroji), ki vsebuje eno ali več prepovedanih komponent, kadar je prepovedana komponenta ali kadar so prepovedane komponente osnovni elementi tega blaga in je komponento ali komponente mogoče fizično odstraniti in uporabiti za druge namene.

Opomba: Pri presojanju, ali naj se prepovedana komponenta oziroma prepovedane komponente obravnavajo kot osnovni element, je treba upoštevati dejavnike količine, vrednosti, potrebnega tehnološkega vložka in druge posebne okoliščine, ki lahko določijo, da je ena ali več prepovedanih komponent osnovni element blaga, ki se pošilja.

2. Blago iz te priloge zajema novo ter rabljeno blago.

Splošna opomba o tehnologiji (GTN, General Technology Note)

(Upoštevati v povezavi z oddelkom II.B.)

1. Prodaja, dobava, prenos ali izvoz ,tehnologije‘, ki je ,potrebna‘ za ,razvoj‘, ,proizvodnjo‘ ali ,uporabo‘ blaga, katerega prodaja, dobava, prenos ali izvoz so prepovedani v delu A (Blago) spodaj, so prepovedani v skladu z določbami oddelka II.B.

2. ,Tehnologija‘, ,potrebna‘ za ,razvoj‘, ,proizvodnjo‘ ali ,uporabo‘ prepovedanega blaga, ostane prepovedana, tudi če jo je mogoče uporabljati za neprepovedano blago.

3. Prepovedi se ne nanašajo na ,tehnologijo‘, ki je najmanj potrebna za vgradnjo, delovanje, vzdrževanje (preverjanje) in popravilo blaga, ki ni predmet prepovedi ali katerega izvoz je bil dovoljen v skladu z Uredbo (ES) št. 423/2007 ali s to uredbo.

4. Prepovedi prenosa ,tehnologije‘ ne veljajo za ,splošno znane‘ podatke, za ,temeljne znanstvene raziskave‘ ali za podatke, nujno potrebne za prijavo patenta.

II.A. BLAGO

A0. Jedrski materiali, objekti in oprema |

Št. | Opis | Sorodno blago in tehnologija iz Priloge I k Uredbi (ES) št. 428/2009 |

II.A0.001 | Žarnice z votlo katodo: a. jodova žarnica z votlo katodo z okni iz čistega silicija ali kremena; b. uranova žarnica z votlo katodo. | — |

II.A0.002 | Faradayevi izolatorji za valovno dolžino med 500 nm in 650 nm. | — |

II.A0.003 | Optične mrežice za valovno dolžino med 500 nm in 650 nm. | — |

II.A0.004 | Optična vlakna za valovno dolžino med 500 nm in 650 nm, prevlečena z antirefleksnimi sloji za valovno dolžino med 500 nm in 650 nm, s premerom sredice, ki je večji od 0,4 mm vendar ne večji od 2 mm. | — |

II.A0.005 | Komponente jedrskih reaktorskih posod in preskusna oprema, razen tistih iz 0A001: 1. tesnila; 2. notranje komponente; 3. oprema za tesnjenje, preskušanje in merjenje. | 0A001 |

II.A0.006 | Jedrska opozorilna oprema za odkrivanje, prepoznavanje ali količinsko opredeljevanje radioaktivnih snovi ali sevanja jedrskega izvora in posebej zanjo izdelane komponente, razen tistih iz 0A001.j ali 1A004.c. | 0A001.j 1A004.c |

II.A0.007 | Ventili z mehom iz aluminijeve zlitine ali nerjavnega jekla vrste 304, 304L ali 316L. Opomba: Ta točka ne zajema ventilov z mehom v točkah 0B001.c.6 in 2A226. | 0B001.c.6 2A226 |

II.A0.008 | Laserska zrcala, razen tistih iz točke 6A005.e, sestavljena iz substratov s koeficientom toplotnega raztezanja 10-6K-1 ali manj pri 20 °C (npr. kremenovo steklo ali safir). Opomba: Ta predmet ne zajema optičnih sistemov, posebej zasnovanih za uporabo v astronomiji, razen če zrcala vsebujejo kremenovo steklo. | 0B001.g.5, 6A005.e |

II.A0.009 | Laserske leče, razen tistih iz točke 6A005.e.2, sestavljene iz substratov s koeficientom toplotnega raztezanja 10-6K-1 ali manj pri 20 °C (npr. kremenovo steklo). | 0B001.g, 6A005.e.2 |

II.A0.010 | Cevi, cevni sistemi, vztrajniki, vezni kosi iz – ali s prevleko iz – niklja ali nikljevih zlitin, z več kot 40 ut. %, niklja, razen tistih iz točke 2B350.h.1., za cevi z notranjim premerom, manjšim od 100 mm. | 2B350 |

II.A0.012 | Zatesnjena ohišja za manipulacijo, hrambo in ravnanje z radioaktivnimi snovmi (toplotne celice). | 0B006 |

II.A0.013 | ,Naravni uran‘ ali ,osiromašeni uran‘ ali torij v obliki kovine, zlitine, kemičnih spojin ali koncentratov in kateri koli drug material, ki vsebuje enega ali več prej naštetih materialov, razen tistih iz 0C001. | 0C001 |

II.A0.014 | Detonacijske komore z zmogljivostjo absorpcije eksplozije ekvivalenta več kot 2,5 kg TNT. | — |

A1. Materiali, kemikalije, ,mikroorganizmi‘ in ,toksini‘ |

Št. | Opis | Sorodno blago in tehnologija iz Priloge I k Uredbi (ES) št. 428/2009 |

II.A1.001 | Bis(2-etilheksil) fosforjeva kislina (HDEHP ali D2HPA) CAS 298-07-7, topljiva v kateri koli količini, s čistostjo nad 90 %. | – |

II.A1.002 | Plinasti fluor (št. CAS 7782-41-4), s čistostjo nad 95 %. | – |

II.A1.005 | Elektrolitske celice za pridobivanje fluora s proizvodno zmogljivostjo nad 100 g fluora na uro. Opomba: Ta točka ne zajema elektrolitskih celic iz točke 1B225. | 1B225 |

II.A1.006 | Katalizatorji, razen prepovedanih v točki 1A225, ki vsebujejo platino, paladij ali rodij in se uporabljajo za pospeševanje reakcije izmenjave vodikovega izotopa med vodikom in vodo pri pridobivanju tritija iz težke vode ali za pridobivanje težke vode. | 1B231, 1A225 |

II.A1.007 | Aluminij in njegove zlitine, razen tistih iz točk 1C002.b.4 ali 1C202.a, v surovi ali polpredelani obliki, ki imajo eno od naslednjih značilnosti: a. mejno natezno trdnost 460 MPa ali več pri 293 K (20 °C) ali b. natezno trdnost 415 MPa ali več pri 298 K (25 C). | 1C002.b.4, 1C202.a |

II.A1.008 | Magnetne kovine kakršnih koli vrst ali oblik z začetno relativno pr